Yehowa Odasefoi A-Maŋtsɛyeli Asa: Daa Otsi Kpee ni Afeɔ ni Damɔ Biblia Mli Saji Anɔ\nKANEMƆ YƐ Afrikaans Albania Amharic Arabic Armenia Blɔfo Bulgaria Cebuano Chinese Mandarin (Simplified) Chinese Mandarin (Traditional) Croatia Czech Denmark Dutch Efik Estonia Finland French Ga Germany Hela Hiligaynon Hungary Iceland Igbo Iloko Indonesia Italia Japan Korea Lithuania Macedonia Malagasy Myanmar Norway Poland Portugal Romania Russia Sepedi Serbian (Cyrillic) Sinhala Slovak Slovenia Spania Sweden Tagalog Tahiti Thailand Tsonga Turkey Ukrain Vietnam Xhosa Zulu\nEKOLƐ otsɔ Yehowa Odasefoi a-Maŋtsɛyeli Asa ni yɔɔ okutso lɛ mli lɛ he pɛŋ, ni obi ohe akɛ mɛni kwraa afeɔ yɛ jɛi. Ani ole akɛ mɔ fɛɛ mɔ ni miisumɔ lɛ baanyɛ aya kpeei ni amɛfeɔ daa otsi lɛ eko? Amɛyɛ he miishɛɛ waa akɛ amɛaahere gbɔi kɛba amɛteŋ.\nShi ekolɛ oyɛ saji komɛi ni obaasumɔ ni obi. Mɛni hewɔ Yehowa Odasefoi kpeɔ kutuu lɛ? Mɛni afeɔ yɛ kpeei nɛɛ ashishi? Ni mɛni gbɔi ni jeee Yehowa Odasefoi lɛ kɛɔ yɛ kpeei lɛ ahe?\n“Abua Maŋ lɛ Fɛɛ Naa Kɛkpe”\nKɛjɛ blema beebe lɛ, gbɔmɛi buaa amɛhe naa kutuu koni amɛjá Nyɔŋmɔ ni amɛkase ehe nii. Aaafee afii 3,500 ni eho nɛ lɛ, akɛɛ Israelbii lɛ akɛ: “Abua maŋ lɛ fɛɛ naa kɛkpe, hii kɛ yei kɛ gbekɛbii kɛ gbɔi ni yɔɔ nyɛmaji lɛ amli lɛ, koni amɛbo mlai lɛ atoi ni amɛkase bɔ ni afee ni amɛshe Yehowa, nyɛ-Nyɔŋmɔ lɛ, gbeyei koni amɛjwɛŋ nɔ ni amɛye mla nɛɛ mli wiemɔi lɛ fɛɛ anɔ.” (5 Mose 31:12, Ga Biblia Hee) No hewɔ lɛ, yɛ Israel lɛ, atsɔɔ gbekɛbii kɛ onukpai fɛɛ anii koni amɛjá Yehowa Nyɔŋmɔ ni amɛbo lɛ toi.\nAfii ohai abɔ sɛɛ beni ato Kristofoi asafo lɛ shishi lɛ, kpe ni akpeɔ kutuu lɛ tee nɔ efee anɔkwa jamɔ mli nifeemɔi ni he hiaa lɛ ateŋ ekome. Bɔfo Paulo ŋma akɛ: “Nyɛhaa wɔyɔseyɔsea wɔhe, koni wɔhiɛ adɔ suɔmɔ kɛ nitsumɔi kpakpai ahe, ni wɔkakwa wɔhe naabuamɔ, taakɛ bɔ ni mɛi komɛi fɔɔ feemɔ lɛ, shi moŋ wɔwowoo wɔhe ŋaa.” (Hebribii 10:24, 25) Taakɛ bɔ ni wekukpãa ni yɔɔ weku mlibii ateŋ lɛ mli waa kɛ́ amɛkpe kutuu lɛ, nakai nɔŋŋ suɔmɔ wekukpãa ni kã mɛi ni miisumɔ akɛ amɛsɔmɔ Nyɔŋmɔ lɛ mli waa kɛ́ Kristofoi kpe kutuu kɛha jamɔ lɛ.\nYɛ Ŋmalɛ mli nɔkwɛmɔnii nɛɛ kɛ gbeekpãmɔ naa lɛ, Yehowa Odasefoi kpeɔ kutuu yɛ amɛ-Maŋtsɛyeli Asai lɛ anɔ shii enyɔ daa otsi. Kpeei lɛ yeɔ ebuaa mɛi ni yaa shishi lɛ koni amɛhiɛ asɔ Biblia mli shishitoo mlai, amɛnu shishi, ni amɛkɛtsu nii. Bei pii lɛ, afeɔ nɔ kome too lɛ nɔŋŋ yɛ kpeei nɛɛ ashishi yɛ jeŋ fɛɛ, ni kpeei lɛ ateŋ eko fɛɛ eko yɛ oti krɛdɛɛ ko hewɔ ni ato he gbɛjianɔ. Dani abaaje kpeei lɛ ashishi kɛ beni akpa sɛɛ lɛ, mɛi ni yɔɔ kpeei lɛ ashishi lɛ kɛ sanegbaa ni tswaa mɔ emaa shi ‘shɛjeɔ amɛmii’ loo amɛkɛwowoɔ amɛhe hewalɛ. (Romabii 1:12) Mɛni afeɔ yɛ kpeei nɛɛ ateŋ eko fɛɛ eko shishi?\nBiblia mli Shiɛmɔ\nKpee ni mɛi babaoo fɔɔ shishi yaa klɛŋklɛŋ ji shiɛmɔ ko ni damɔ Biblia lɛ nɔ ni ato he gbɛjianɔ kɛha maŋbii, ni bei pii lɛ afeɔ enɛ yɛ otsi lɛ naagbee. Yesu Kristo ha maŋshiɛmɔi shii abɔ—amɛteŋ ekome ji Gɔŋ nɔ Shiɛmɔ ni ehe gbɛi waa lɛ. (Mateo 5:1; 7:28, 29) Bɔfo Paulo shiɛ etsɔɔ Ateenebii lɛ. (Bɔfoi lɛ Asaji 17:22-34) Yehowa Odasefoi nyiɛɔ Kristo kɛ Paulo nɔkwɛmɔnɔ lɛ sɛɛ, ni yɛ amɛkpeei ashishi lɛ, ahaa wiemɔ ni ato he gbɛjianɔ kɛha maŋbii titri ni maŋbii nɛɛ ateŋ mɛi komɛi yɛ ni no ji klɛŋklɛŋ kpee ni amɛyaa.\nAkɛ lalai ni yɔɔ wolo ni ji Nyɛláa Yijiemɔ Lala Nyɛhaa Yehowa * lɛ mli lɛ ateŋ ekome jeɔ kpee lɛ shishi. Mɛi fɛɛ ni miisumɔ ni amɛdamɔ shi ni amɛfata he kɛla lala lɛ baanyɛ afee nakai. Beni asɔle kuku sɛɛ lɛ, wielɔ ko ni he esa kɛ nitsɔɔmɔ lɛ kɛ minitii 30 haa wiemɔ. (Kwɛmɔ akrabatsa ni ji “Shiɛmɔi ni Sɛɛnamɔ Yɔɔ He Kɛha Maŋbii” lɛ mli.) Ewiemɔ lɛ damɔ Biblia lɛ nɔ tuuntu. Wielɔ lɛ fɔ̃ɔ toibolɔi lɛ aninefɔ̃ɔ koni amɛgbele ŋmalɛi ni kɔɔ sane ni ewieɔ he lɛ he ni amɛnyiɛ sɛɛ beni ekaneɔ ŋmalɛi nɛɛ. No hewɔ lɛ, obaanyɛ okɛ bo diɛŋtsɛ o-Biblia aba, loo obi Yehowa Odasefoi lɛ ateŋ mɔ kome ni eha bo Biblia lɛ eko dani aje kpee lɛ shishi.\nShiɛmɔi ni Sɛɛnamɔ Yɔɔ He Kɛha Maŋbii\nAhalaa Biblia mli shiɛmɔi kɛjɛɔ Ŋmalɛ mli saneyitsei srɔtoi ni fa fe 170 amli, ni amɛteŋ ekomɛi nɛ:\nAdesai Ashishijee Lɛ—Ani Nɔ ni Oheɔ Oyeɔ lɛ Kɔɔ He Eko?\nBɔlɛnamɔ kɛ Gbalashihilɛ Hesusumɔ ni Nyɔŋmɔ Gbeyeishemɔ Yɔɔ Mli\nShikpɔŋ lɛ Fitemɔ Kɛ Ŋwɛi Toigbalamɔ Baa\nShihilɛ Mli Yeyeeyefeemɔi Anaa ní Aaadamɔ\nAni Shihilɛ lɛ Fɛɛ Nɛ?\nYɛ Yehowa Odasefoi asafoi babaoo amli lɛ, nɔ ni nyiɛɔ maŋshiɛmɔ lɛ sɛɛ ji Buu-Muu Nikasemɔ, ni ji sanebimɔ-kɛ-hetoohamɔ ni heɔ ŋmɛlɛtswaa kome ni akɛsusuɔ Biblia mli saneyitso ko he. Kpee nɛɛ woɔ mɛi ni eba shishi lɛ ahewalɛ koni amɛkase Beroiabii ni hi shi yɛ Paulo beaŋ ni ‘jie amɛyitsoŋ amɛmɔ wiemɔ lɛ mli, ni kpa ŋmalɛi lɛ amli amɛkwɛ’ lɛ anɔkwɛmɔnɔ lɛ.—Bɔfoi lɛ Asaji 17:11.\nAlaa lala kome kɛjeɔ Buu-Muu Nikasemɔ lɛ shishi. Sane ni asusuɔ he kɛ sanebimɔi ni nikasemɔ lɛ nɔkwɛlɔ lɛ biɔ lɛ fɛɛ yɛ wolo tɛtrɛɛ nɛɛ nikasemɔ nɔ̃ lɛ mli. Obaanyɛ obi Yehowa Odasefoi lɛ ateŋ mɔ kome koni eha bo nikasemɔ nɔ̃ lɛ eko. Saneyitsei ni asusu he nyɛsɛɛ nɛɛ lɛ ateŋ ekomɛi nɛ: “Fɔlɔi—Nyɛtsɔsea Nyɛbii lɛ yɛ Suɔmɔ Mli,” “Nyɛkaŋɔa Efɔŋ Nyɛtoa Mɔ ko Mɔ ko Efɔŋ Najiaŋ,” kɛ “Nɔ Hewɔ ni Etsɛŋ ni Nɔnaa Fɛɛ Sɛɛ Baafo.” Eyɛ mli akɛ atsɔɔ sanebimɔ-kɛ-hetoohamɔ nɔ afeɔ kpee nɛɛ moŋ, shi toibolɔi lɛ jɛɔ amɛsuɔmɔ mli amɛhaa sanebimɔi lɛ ahetoo, ni mɛi ni fɔɔ hetoohamɔ ji mɛi ni etsɔ hiɛ amɛkane ni amɛsusu sane lɛ kɛ emli ŋmalɛi ni fiɔ sɛɛ lɛ ahe. Akɛ lala kome kɛ sɔlemɔ muɔ kpee lɛ naa.—Mateo 26:30; Efesobii 5:19.\nAsafoŋ Biblia Nikasemɔ\nDaa otsi lɛ, Yehowa Odasefoi ŋɔɔ gbɛkɛ kome yɛ otsi lɛ mli ni amɛkpeɔ ekoŋŋ yɛ Maŋtsɛyeli Asa lɛ nɔ kɛha kpee ko ni ajara mli awo fãi etɛ amli, ni kpee nɛɛ heɔ ŋmɛlɛtswaa kome kɛ minitii 45. Klɛŋklɛŋ fã lɛ, ni ji Asafoŋ Biblia Nikasemɔ lɛ heɔ minitii 25. Eyeɔ ebuaa mɛi ni yaa lɛ koni amɛle Biblia lɛ mli jogbaŋŋ, amɛtsake amɛsusumɔi kɛ amɛjeŋba, ni amɛya amɛhiɛ akɛ Kristo kaselɔi. (2 Timoteo 3:16, 17) Taakɛ afeɔ yɛ Buu-Mɔɔ Nikasemɔ lɛ shishi lɛ, akɛ sanebimɔ-kɛ-hetoohamɔ susuɔ Biblia mli saneyitso ko he yɛ kpee nɛɛ shishi. Mɛi ni haa hetoi lɛ jɛɔ amɛsuɔmɔ mli amɛfeɔ nakai. Bei pii lɛ, Biblia kasemɔ wolo ni akɛtsuɔ nii yɛ kpee nɛɛ shishi ji woji ni Yehowa Odasefoi efee lɛ ateŋ ekome.\nMɛni hewɔ akɛ Biblia kasemɔ woji tsuɔ nii yɛ kpeei nɛɛ ashishi lɛ? Yɛ Biblia beaŋ lɛ, Nyɔŋmɔ Wiemɔ lɛ ni aaakane lɛ kɛkɛ faaa. No mli lɛ, ‘atsɔɔ shishi, koni anu nɔ ni akaneɔ lɛ shishi.’ (Nehemia 8:8) Yɛ nyɛsɛɛ afii ni eho lɛ amli lɛ, woji ni gbalaa Biblia mli woji ni ji Yesaia, Daniel, kɛ Kpojiemɔ lɛ amli lɛ ni akase lɛ eye ebua mɛi ni tee kpee nɛɛ shishi lɛ ni amɛnu Biblia mli woji nɛɛ ashishi.\nTeokrase Sɔɔmɔ Skul\nKɛ́ agbe Asafoŋ Biblia Nikasemɔ lɛ naa lɛ, akɛ Teokrase Sɔɔmɔ Skul lɛ tsaa nɔ. Ato kpee nɛɛ ni heɔ minitii 30 lɛ he gbɛjianɔ koni akɛye abua Kristofoi ni amɛle ‘bɔ ni atsɔɔ nii ahaa.’ (2 Timoteo 4:2) Ákɛ nɔkwɛmɔnɔ lɛ, ani obi loo onaanyo ko ebi bo sane ko ni kɔɔ Nyɔŋmɔ loo Biblia lɛ he ni onaaa bɔ ni ooofee oha lɛ hetoo kpakpa pɛŋ? Teokrase Sɔɔmɔ Skul lɛ baanyɛ aye abua bo ni ole bɔ ni ooofee ojɛ Biblia lɛ mli oha sanebimɔi ni mli wawai ahetoo kɛwo mɛi ahewalɛ. No hewɔ lɛ, wɔ hu wɔbaanyɛ wɔná gbalɔ Yesaia niiashikpamɔ lɛ eko beni ejaje akɛ: “Nuŋtsɔ Yehowa eha mi nikaselɔi alilɛi, koni male bɔ ni mikɛ mɔ ni etɔ lɛ lɛ aaawie yɛ be ni sa mli.”—Yesaia 50:4.\nAjeɔ Teokrase Sɔɔmɔ Skul lɛ shishi kɛ wiemɔ ni damɔ Biblia lɛ fã ko nɔ ni awo toibolɔi lɛ hewalɛ yɛ otsi ni tsɔ hiɛ lɛ mli koni amɛkane. Kɛ́ wielɔ lɛ gbe ewiemɔ lɛ naa lɛ, efɔ̃ɔ toibolɔ lɛ anine koni amɛkɛ wiemɔi kukuji atsɔɔ saji otii ni amɛna akɛ ehe yɛ sɛɛnamɔ kɛha amɛ yɛ Biblia lɛ fã ni afo akɛ akane lɛ mli. Kɛ́ agbe ŋmalɛ hesusumɔ nɛɛ naa lɛ, mɛi ni kɛ amɛhe ewo skul lɛ mli ni yɔɔ nifeemɔ lɛ batsuɔ amɛnifeemɔi lɛ ahe nii.\nAkɛ nifeemɔ woɔ skul nɛɛ mlibii lɛ adɛŋ koni amɛbakane Biblia lɛ fã ko yɛ wiemɔ kpoku lɛ nɔ loo amɛbafee nɔkwɛmɔnɔ ko kɛtsɔɔ bɔ ni aaafee agbala Ŋmalɛ mli sane ko mli atsɔɔ mɔ ko. Kɛ́ agbe nifeemɔ lɛ eko fɛɛ eko naa lɛ, ŋaawolɔ ko ni yɔɔ niiashikpamɔ jieɔ skulnyo lɛ yi yɛ nɔ ni efee lɛ jogbaŋŋ lɛ he, ni edamɔɔ nikasemɔ wolo ni ji Ná Teokrase Sɔɔmɔ Skul Tsɔsemɔ lɛ He Sɛɛ lɛ nɔ efeɔ enɛ. Sɛɛ mli lɛ, ebaanyɛ ewo skulnyo lɛ ŋaa yɛ bɔ ni eeefee eya ehiɛ lɛ he yɛ teemɔŋ.\nAto Teokrase Sɔɔmɔ Skul lɛ ni emli nifeemɔi yɔɔ kukuji lɛ he gbɛjianɔ koni eye ebua skulnyo lɛ kɛ agbɛnɛ hu toibolɔi ni miisumɔ ni amɛya amɛhiɛ yɛ amɛnikanemɔ, amɛwiemɔ, kɛ amɛnitsɔɔmɔ hesai amli lɛ. Kɛ́ agbe Teokrase Sɔɔmɔ Skul lɛ naa lɛ, akɛ lala kome ni damɔ Biblia mli sane ko nɔ lɛ jeɔ Sɔɔmɔ Kpee lɛ shishi.\nSɔɔmɔ Kpee lɛ ji nɔ ni akɛ muɔ kpee ni ajara mli awo fãi etɛ amli lɛ naa. Atsɔɔ wiemɔi ni ahaa, nɔkwɛmɔnii, saji ni abiɔ mɛi, kɛ toibolɔi lɛ ni akɛgbaa sane nɔ ayeɔ abuaa mɛi ni eba kpee lɛ koni amɛle bɔ ni amɛaatsɔɔ mɛi Biblia mli anɔkwalei yɛ gbɛ ni mɔɔ shi nɔ. Dani Yesu aaatsu ekaselɔi lɛ koni amɛyashiɛ lɛ, ebua amɛnaa ni eha amɛ gbɛtsɔɔmɔi ni yɔɔ fitsofitso. (Luka 10:1-16) Akɛni nakai ni efee lɛ saa amɛ jogbaŋŋ kɛha sanekpakpa jajemɔ nitsumɔ lɛ hewɔ lɛ, amɛná niiashikpamɔi ni yɔɔ miishɛɛ babaoo. Sɛɛ mli lɛ, Yesu sɛɛnyiɛlɔi lɛ babɔ lɛ bɔ ni nibii tee nɔ eha lɛ he amaniɛ. (Luka 10:17) Bei pii lɛ, kaselɔi lɛ kɛ amɛhe gbaa niiashikpamɔi ni amɛnáa lɛ he saji.—Bɔfoi lɛ Asaji 4:23; 15:4.\nAkɛ Sɔɔmɔ Kpee ni heɔ minitii 35 lɛ he gbɛjianɔtoo woɔ adafitswaa wolo ko ni baa daa nyɔɔŋ nɔ, ni atsɛɔ lɛ Wɔ Maŋtsɛyeli Sɔɔmɔ lɛ mli. Saneyitsei ni asusu he yɛ Sɔɔmɔ Kpee lɛ shishi nyɛsɛɛ nɛɛ ekomɛi nɛ: “Nyɛjáa Yehowa akɛ Weku,” “Nɔ Hewɔ ni Wɔkuɔ Wɔsɛɛ Wɔyaa Shii Abɔ,” kɛ “Kasemɔ Kristo yɛ Oshiɛmɔ Nitsumɔ lɛ Mli.” Amuɔ kpee lɛ naa kɛ lala kome, ni ahaa asafo lɛ mlinyo ko basɔleɔ naagbee sɔlemɔ kɛkpaa.\nNɔ ni Gbɔi Ekɛɛ\nAsafoi srɔtoi lɛ bɔɔ mɔdɛŋ koni amɛhere mɛi fɛɛ ni baa amɛkpeei lɛ hiɛmɛɛ. Ákɛ nɔkwɛmɔnɔ lɛ, Andrew enu Yehowa Odasefoi ahe saji gbohii babaoo. Shi be ni etee amɛkpee lɛ eko klɛŋklɛŋ kwraa lɛ, bɔ ni ahere lɛ hiɛmɛɛ lɛ ha enaa kpɛ ehe waa. Andrew bɔ amaniɛ akɛ: “Eji he ko ni yɔɔ miishɛɛ waa. Bɔ ni amɛjie naanyobɔɔ su kpo amɛtsɔɔ mi, kɛ bɔ ni amɛná mihe miishɛɛ lɛ ha minaa kpɛ mihe waa.” Oblayoo kpokuafonyo ko ni atsɛɔ lɛ Ashel ni yɔɔ Canada lɛ kɛ Andrew kpãa gbee. Ekɛɛ akɛ: “Kpee lɛ yɛ miishɛɛ waa! Ewaaa akɛ ooonu nifeemɔ ni yaa nɔ lɛ shishi.”\nAle José ni yɔɔ Brazil lɛ yɛ ekutso lɛ mli akɛ mɔ ko ni feɔ basabasa. Fɛɛ sɛɛ lɛ, afɔ̃ lɛ nine kɛtee kpee ko shishi yɛ Maŋtsɛyeli Asa ni yɔɔ he ni eyɔɔ lɛ nɔ. Ekɛɛ akɛ: “Eyɛ mli akɛ mɛi ni yɔɔ Maŋtsɛyeli Asa lɛ nɔ lɛ le mitsutsu subaŋ lɛ moŋ, shi amɛhere mi hiɛmɛɛ.” Atsushi ni yɔɔ Japan lɛ kɛɛ akɛ: “Yɛ anɔkwale mli lɛ, beni mitee Yehowa Odasefoi akpee klɛŋklɛŋ kwraa lɛ, minu he akɛ misaaa jɛmɛ. Fɛɛ sɛɛ lɛ, mibana akɛ amɛjeee mɛi srɔto. Amɛbɔ mɔdɛŋ waa koni amɛha mihiɛ amɛ.”\nWɔmiifɔ̃ Bo Nine ni Oba\nTaakɛ mɛi ni wɔtsĩ amɛtã kɛtsɔ hiɛ lɛ awiemɔi tsɔɔ lɛ, kɛ́ otee kpee yɛ Maŋtsɛyeli Asa lɛ nɔ lɛ obaanyɛ oná he sɛɛ babaoo. Obaakase Nyɔŋmɔ he nii, ni Yehowa Nyɔŋmɔ baatsɔɔ bo “nii ni hi hao” kɛtsɔ gbɛtsɔɔmɔi ni damɔ Biblia lɛ nɔ, ni onine aaashɛ nɔ yɛ jɛmɛ lɛ nɔ.—Yesaia 48:17.\nAwooo shika ko dani ayaa Yehowa Odasefoi akpeei lɛ, ni aheee shika yɛ mɛi adɛŋ hu yɛ jɛmɛ. Ani obaasumɔ ni oya kpee lɛ eko yɛ Maŋtsɛyeli Asa ni yɔɔ okutso lɛ mli lɛ nɔ? Wɔkɛ miishɛɛ miifɔ̃ bo nine ni ofee nakai.—w09 02/01-E.\n^ kk. 10 Yehowa Odasefoi ji mɛi ni fee woji fɛɛ ni atsɛ yisɛɛ yɛ sane nɛɛ mli lɛ.


‘Wɔ-Nyɔŋmɔ lɛ Aaanyɛ Ajie Wɔ’\nBuu-Mɔɔ—Nikasemɔ Nɔ | July 15, 2006\nKANEMƆ YƐ Albania Arabic Bicol Blɔfo Bulgaria Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatia Czech Denmark Efik Estonia Ewe Finland French Ga Georgia Germany Hela Hiligaynon Hungary Igbo Indonesia Italia Japan Kinyarwanda Korea Latvia Lithuania Malagasy Malayalam Myanmar Norway Pangasinan Papiamento (Aruba) Papiamento (Curaçao) Poland Portuguese (Brazil) Punjabi Rarotongan Romania Samoa Sepedi Setswana Shona Silozi Sinhala Slovak Slovenia Spania Sranantongo Swahili Sweden Tagalog Telugu Thailand Tshiluba Tsonga Turkey Twi Ukrain Vietnam\n“Esa Akɛ Aboɔ Nyɔŋmɔ Moŋ Toi Fe Gbɔmɛi”\nATO nifeemɔ lɛ he gbɛjianɔ koni nɔ fɛɛ nɔ aya nɔ jogbaŋŋ. Akɛ shika amaga ko ma Dura ŋa ní ekã shi faŋŋ akɛ ekɛ Babilon maŋtiase lɛ jɛkɛɛɛ lɛ nɔ. Eji nifeemɔ krɛdɛɛ ko ni ato he gbɛjianɔ koni akɛjie nakai amaga lɛ kpo atsɔɔ maŋbii, ni mɛi ni ba shishi ji maŋ onukpai, ni gbɛkpamɔ ji akɛ kɛji maŋ onukpai nɛɛ nu nibii tamɔ bɛlɛ, saŋku, kɛ jooi srɔtoi agbɛɛmɔ lɛ, amɛbaakula shi amɛjá amaga lɛ. Babilon Maŋtsɛ Nebukadnezar wo akpɔ akɛ mɔ fɛɛ mɔ ni kulaaa shi ejaaa amaga lɛ, abaashɛ lɛ afɔ̃ flɔnɔɔ ni aha edɔ fe nine lɛ mli. Namɔ po aaaka akɛ eeeku maŋtsɛ lɛ akpɔ lɛ mli?\nShi mɛi ni naa ebakpe shi lɛ anaa kpɛ amɛhe beni amɛna hii etɛ komɛi—Shadrak, Meshak, kɛ Abednego ni amɛji Yehowa jálɔi ni sheɔ Nyɔŋmɔ gbeyei lɛ—kulaaa shi amɛjáaa amaga lɛ. Hii etɛ nɛɛ le akɛ kɛ́ amɛjá nakai amaga lɛ, no baate shi awo amɛhe ni amɛtu amɛha Yehowa Nyɔŋmɔ akɛ lɛ pɛ amɛbaajá lɛ lɛ. (5 Mose 5:8-10) Beni Nebukadnezar bi amɛ nɔ hewɔ ni amɛkɛ shiŋŋfeemɔ kɔ shidaamɔ ni tamɔ nakai lɛ, amɛkɛ ekãa ha lɛ hetoo akɛ: “Kɛji nakai lɛ, wɔ-Nyɔŋmɔ lɛ ní wɔsɔmɔɔ lɛ aaanyɛ ajie wɔ yɛ la kɛ flɔnɔɔ ní tsoɔ grigri lɛ mli, ni eeejie wɔ yɛ odɛŋ, maŋtsɛ. Shi kɛ́ jeee nakai hu lɛ, maŋtsɛ, ná ole akɛ wɔsɔmɔŋ onyɔŋmɔi lɛ, ni wɔjáŋ shika amaga ní okɛma shi lɛ.”—Daniel 3:17, 18.\nBeni ashɛrɛ Hebribii etɛ lɛ ashwie la kɛ flɔnɔɔ ni tsoɔ lɛ mli lɛ, ahere amɛyiwala yɛ naakpɛɛ gbɛ nɔ. Nyɔŋmɔ tsu ŋwɛibɔfo ko ni eyabu E-tsuji lɛ ahe. Shi no mli lɛ, amɛkpɛ amɛyiŋ momo akɛ amɛbaasumɔ koni amɛgboi moŋ fe nɔ ni amɛaagbo Yehowa nɔ toi. * Afii 600 komɛi asɛɛ lɛ, Yesu Kristo bɔfoi lɛ hu kɔ shidaamɔ ko ni tamɔ nakai nɔŋŋ beni amɛyapue yɛ Yudafoi akojomɔhe wulu lɛ hiɛ ní amɛkɛɛ kojolɔi lɛ akɛ: “Esa akɛ aboɔ nyɔŋmɔ moŋ toi fe gbɔmɛi” lɛ.—Bɔfoi lɛ Asaji 5:29.\nNibii ni He Hiaa Waa ní Wɔkaseɔ Kɛjɛɔ Mli\nShadrak, Meshak, kɛ Abednego fee hemɔkɛyeli, toiboo, kɛ anɔkwayeli he nɔkwɛmɔnɔ kpakpa amɛfɔ̃ shi amɛha wɔ. Hebribii etɛ lɛ ná hemɔkɛyeli yɛ Yehowa mli. Amɛhenilee ni amɛkɛ Ŋmalɛi lɛ tsɔse lɛ lɛ eŋmɛɛɛ amɛ gbɛ koni amɛkɛ amɛhe awo apasa jamɔ loo maŋ hedɔɔ nifeemɔ ko mli. Kristofoi ni yɔɔ ŋmɛnɛ lɛ hu kɛ amɛhe fɛɛ fɔ̃ɔ anɔkwa Nyɔŋmɔ lɛ nɔ. Amɛhenilee ni amɛkɛ Biblia lɛ etsɔse lɛ lɛ kudɔɔ amɛ, ni amɛkɛ amɛhe wooo apasa jamɔ loo nifeemɔi ni teɔ shi woɔ Nyɔŋmɔ mlai kɛ eshishitoo mlai lɛ amli.\nHebribii etɛ lɛ kɛ amɛhe fɔ̃ Yehowa nɔ, ni amɛhaaa nibii tamɔ amɛhiɛ ni ba nyam yɛ Babilon Maŋtsɛyeli lɛ mli, hegbɛ loo woo ni amɛná yɛ mli lɛ ateŋ eko kwraa aha amɛfɔ̃ɔ Yehowa toiboo. Nakai oblahii lɛ sumɔ akɛ amɛná nɔ̃ ni amɛgboi moŋ fe nɔ ni amɛaafite wekukpãa ni kã amɛ kɛ Nyɔŋmɔ teŋ lɛ. Taakɛ Mose ni hi shi afii komɛi dani afɔ́ amɛ lɛ fee lɛ, ‘amɛmɔ mɔ ni anaaa lɛ lɛ mli tamɔ nɔ ni amɛmiina lɛ.’ (Hebribii 11:27) Oblahii etɛ lɛ tswa amɛfai shi akɛ kɛ́ Yehowa baahere amɛyiwala jio, ehereee amɛyiwala jio, amɛbaaya nɔ amɛye lɛ anɔkwa fe nɔ ni amɛaaŋmɛɛ saji ahe kɛsaa koni amɛkɛbaa amɛwala yi. Ekã shi faŋŋ akɛ beni bɔfo Paulo wie anɔkwafoi komɛi ni “amɛgbe la hewalɛ” lɛ ahe lɛ, no mli lɛ nɔkwɛmɔnɔ kpakpa ni mɛi etɛ lɛ fee lɛ ahe ewieɔ lɛ. (Hebribii 11:34) Kɛ́ Yehowa tsuji ni yɔɔ wɔbei nɛɛ amli lɛ kɛ anɔkwa ni amɛyeɔ lɛ lɛ he kaa kpe lɛ, amɛjieɔ hemɔkɛyeli ni tamɔ nakai kpo, ni amɛfeɔ toiboo hu taakɛ nakai hii lɛ fee lɛ.\nShadrak, Meshak, kɛ Abednego niiashikpamɔ lɛ hu haa wɔnaa akɛ, Nyɔŋmɔ woɔ anɔkwa ni ayeɔ lɛ lɛ he nyɔmɔ. Lalatsɛ lɛ lá akɛ: “Yehowa kwaaa mɛi ni yeɔ lɛ anɔkwa lɛ.” (Lala 37:28, NW) Eyɛ mli akɛ ŋmɛnɛ lɛ, wɔkpaaa gbɛ akɛ Nyɔŋmɔ baatsɔ naakpɛɛ gbɛ nɔ ebaa wɔyi taakɛ efee eha Hebribii etɛ lɛ moŋ, shi kɛlɛ, wɔbaanyɛ wɔná nɔmimaa akɛ wɔ-Tsɛ ni yɔɔ ŋwɛi lɛ baaye ebua wɔ yɛ amanehului fɛɛ ni wɔkɛkpeɔ lɛ amli. Ekolɛ, Nyɔŋmɔ baajie naagba ni wɔkɛkpeɔ lɛ kɛya, loo ebaaha wɔ hewalɛ koni wɔnyɛ naa wɔdamɔ, aloo ebaatee wɔ shi kɛji wɔye lɛ anɔkwa kɛtee gbele mli. (Lala 37:10, 11, 29; Yohane 5:28, 29) Be fɛɛ be ni aaaka wɔ-emuuyeli lɛ akwɛ ní wɔɔhala akɛ wɔɔbo Nyɔŋmɔ moŋ toi fe gbɔmɛi lɛ, hemɔkɛyeli, toiboo, kɛ anɔkwayeli yeɔ buaa wɔ ni wɔyeɔ kunim.\n^ kk. 5 Kwɛmɔ afi 2006 Calendar of Jehovah’s Witnesses, July kɛ August lɛ mli.\n[Akrabatsa/Mfoniri ni yɔɔ baafa 9]\n• Beni Hebribii etɛ lɛ kɛ anɔkwayeli he kaa lɛ kpe lɛ, no mli lɛ eshwɛ fioo ni amɛteŋ mɔ fɛɛ mɔ baaye afii 30.\n• Aje gbɛ aha flɔnɔɔ lɛ dɔ jogbaŋŋ.—Daniel 3:19.\nKɛmaje Mɔ Ko Kɛmaje Mɔ Ko ‘Wɔ-Nyɔŋmɔ lɛ Aaanyɛ Ajie Wɔ’\nw06 7/15 bf. 8-9\nSANEYITSO LƐ MLITSƆƆMƆ Mɛni Ji Nyɔŋmɔ Maŋtsɛyeli Lɛ?\nSANEYITSO LƐ MLITSƆƆMƆ Nyɔŋmɔ Maŋtsɛyeli Lɛ Ehenɔ Bɛ\nLalai Awolo lɛ Mli Fã ni Ji Etɛ kɛ Fã ni Ji Ejwɛ lɛ Amli Saji Otii\n‘Tsi Ohe Kɛjɛ Huhuuhu Wiemɔi Ahe’\nOkɛ Ojwɛŋmɔ Ama Yehowa Asafo Lɛ Mli Nii Kpakpai Lɛ Anɔ\nNiŋmaa ko ni Bɛ Biblia lɛ Mli ní Tsĩɔ Gbɔmɛi Komɛi Atã akɛ Israelbii\nYehowa Jieɔ Mɛi Ni Naa Amanehulu Lɛ\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ July 15, 2006\nKɛmaje Mɔ Ko Kɛmaje Mɔ Ko BUU-MƆƆ—NIKASEMƆ NƆ July 15, 2006\nBUU-MƆƆ—NIKASEMƆ NƆ July 15, 2006


Gbɔfeemɔ kɛ Sɔlemɔ He Nikasemɔ | Yesu Wala Shihilɛ\nYESU YASARA MARTA KƐ MARIA\nEHE MIIHIA NI AYA NƆ ASƆLE YƐ NƆ KO HE\nAkrowa ko ni atsɛɔ lɛ Betania lɛ yɛ Oliv Gɔŋ lɛ he yɛ bokagbɛ, ni ekɛ Yerusalem teŋ jekɛmɔ aaafee kilomitai 3. (Yohane 11:18) Yesu tee jɛmɛ, ni etee nyɛmimɛi yei enyɔ komɛi ni atsɛɔ amɛ Marta kɛ Maria lɛ ashĩa. Yesu nanemɛi ji amɛ kɛ amɛnyɛmi nuu ni atsɛɔ lɛ Lazaro lɛ fɛɛ, ni amɛhere lɛ hiɛmɛɛ.\nEji hegbɛ kpele akɛ Mesia lɛ aaabasara mɔ ko. Marta miisumɔ ni efee Yesu gbɔ, no hewɔ lɛ ebiɔ nii pii hoomɔ. Be ni Marta miihoo nii lɛ, enyɛmi yoo Maria ta Yesu naji anaa eebo lɛ toi. Sɛɛ mli lɛ, Marta kɛɛ Yesu akɛ: “Nuŋtsɔ, ani egbaaa onaa akɛ minyɛmi yoo lɛ eshi mi kome too koni matsu nibii ahe nii? Kɛɛmɔ lɛ ni ebaye ebua mi.”—Luka 10:40.\nYesu ewieee Maria hiɛ, shi moŋ ewie etsɔɔ Marta yɛ ehe naa ni egbaa babaoo yɛ heloonaa nibii ahe lɛ hewɔ. Ekɛɛ lɛ akɛ: “Marta, Marta, oofee yeyeeye ni oohao ohe yɛ nibii pii ahewɔ. Shi nibii fioo loo nɔ kome pɛ he hiaa. Maria lɛ, ehala nɔ ni ji ekpakpa lɛ, ni ashɔŋ yɛ edɛŋ.” (Luka 10:41, 42) Hɛɛ, Yesu hã ena akɛ ehe ehiaaa ni efite be babaoo kɛhoo nii pii. Niyenii fioo ko kɛkɛ baahi.\nMarta hiɛ yiŋtoo kpakpa. Eesumɔ ni efee Yesu gbɔ. Shi ehao ehe babaoo yɛ nihoomɔ he, ni no hãaa enyɛ ebo nii ni he hiaa ni Nyɔŋmɔ diɛŋtsɛ Bi lɛ tsɔɔ lɛ toi! Yesu tsɔɔ akɛ, Maria kpɛ yiŋ ni nilee yɔɔ mli, ni ebaaná he sɛɛ daa, ni wɔ fɛɛ wɔbaanyɛ wɔkase nɔ ko kɛjɛ mli.\nBe kroko lɛ, Yesu tsɔɔ nɔ kroko hu ni he hiaa waa. Kaselɔi lɛ eko bi lɛ akɛ: “Nuŋtsɔ, tsɔɔmɔ wɔ bɔ ni asɔleɔ, tamɔ bɔ ni Yohane hu tsɔɔ ekaselɔi lɛ.” (Luka 11:1) Yesu etsɔ hiɛ etsɔɔ amɛ bɔ ni asɔleɔ momo yɛ e-Gɔŋ nɔ Shiɛmɔ lɛ mli aaafee afi kɛ fã ni eho nɛ. (Mateo 6:9-13) Shi ekolɛ no mli lɛ, kaselɔ nɛɛ bɛ jɛmɛ, no hewɔ lɛ Yesu tĩ otii lɛ amli. Kɛkɛ ni egba amɛ nɔkwɛmɔnɔ ko kɛtsɔɔ nɔ hewɔ ni esa akɛ aya nɔ asɔle yɛ nɔ ko he lɛ.\nEkɛɛ amɛ akɛ: “Nyɛŋɔa lɛ akɛ nyɛteŋ mɔ kome yɛ naanyo ko, ni etee eŋɔɔ nyɔɔŋteŋ eyakɛɛ lɛ akɛ, ‘Naanyo, faa mi aboloi etɛ, ejaakɛ bianɛ nɔŋŋ minanemɛi lɛ ateŋ mɔ kome jɛ gbɛfãa mli eba miŋɔɔ ni mibɛ nɔ ko ni mikɛbaahã lɛ.’ Shi nakai mɔ lɛ here nɔ kɛjɛ tsũ lɛ mli ekɛɛ: ‘Kpa minaagbamɔ. Aŋa shinaa lɛ momo, ni mi kɛ mibii bibii lɛ kamɔ saa nɔ. Minyɛŋ shi mate ni mahã bo nɔ ko.’ Miikɛɛ nyɛ akɛ, kɛ́ yɛ enaanyo ni eji lɛ hewɔ po lɛ, eteŋ shi ni ebahã lɛ nɔ ko lɛ, ekã shi faŋŋ akɛ akɛni efɔ̃ɔɔ enaagbamɔ hewɔ lɛ, ebaate shi ni ehã lɛ nɔ fɛɛ nɔ ni he hiaa lɛ lɛ.”—Luka 11:5-8.\nYesu etsɔɔɔ akɛ Yehowa sumɔɔɔ ni ehãa wɔ nibii ni wɔbiɔ lɛ, taakɛ naanyo ni awie ehe lɛ fee lɛ. Moŋ lɛ, eetsɔɔ akɛ, kɛ́ mɔ ko ni kulɛ esumɔɔɔ ni efeɔ nɔ ko ni enaanyo ko biɔ lɛ lɛ po baatsu nɔ ni enaanyo lɛ biɔ lɛ lɛ he nii, akɛni eeya nɔ eegba enaa lɛ hewɔ lɛ, ekã shi faŋŋ akɛ, wɔ-Tsɛ ni yɔɔ ŋwɛi lɛ baatsu nibii ni etsuji anɔkwafoi lɛ jɛɔ amɛtsuiŋ amɛbiɔ lɛ lɛ ahe nii! Yesu tsa nɔ akɛ: “Miikɛɛ nyɛ akɛ, nyɛyaa nɔ nyɛbia, ni abaahã nyɛ; nyɛyaa nɔ nyɛtaoa, ni nyɛbaana; nyɛyaa nɔ nyɛshia, ni abaagbele ahã nyɛ. Ejaakɛ mɔ fɛɛ mɔ ni biɔ lɛ nine shɛɔ nɔ, ni mɔ fɛɛ mɔ ni taoɔ lɛ naa, ni mɔ fɛɛ mɔ ni shiɔ lɛ, abaagbele ahã lɛ.”—Luka 11:9, 10.\nKɛkɛ ni Yesu kɛ sane lɛ to tsɛmɛi ni ji adesai lɛ ahe, ni ekɛhã oti ni etsɔɔ lɛ fee faŋŋ. Ekɛɛ akɛ: “Mɛɛ tsɛ yɔɔ nyɛteŋ ni kɛ́ ebi bi lɛ nu mli loo lɛ, ebaahã lɛ onufu moŋ fe nu mli loo? Aloo kɛ́ ebi lɛ wɔlɔ hu lɛ, ebaahã lɛ nyɔŋmɔŋkrakro? No hewɔ lɛ, kɛji nyɛ, ni nyɛji mɛi fɔji po lɛ, nyɛle bɔ ni nyɛfeɔ nyɛŋɔɔ nikeenii kpakpai nyɛhãa nyɛbii lɛ, enyiɛ nɔŋŋ Tsɛ ni yɔɔ ŋwɛi lɛ eŋɔŋ mumɔ krɔŋkrɔŋ ehãŋ mɛi ni biɔ lɛ lɛ!” (Luka 11:11-13) Enɛ hãa wɔnáa nɔmimaa akɛ, wɔ-Tsɛ lɛ miisumɔ ni ebo wɔ toi ní etsu wɔhiamɔ nii ahe nii ehã wɔ!\nMɛɛ gbɛ nɔ esoro oti ni Marta kɛma ehiɛ lɛ yɛ Maria nɔ lɛ he, ni mɛni wɔbaanyɛ wɔkase kɛjɛ enɛ mli?\nMɛni hewɔ Yesu tĩ gbɛtsɔɔmɔi ni kɔɔ sɔlemɔ he lɛ mli lɛ?\nMɛɛ nɔkwɛmɔnɔ Yesu kɛtsu nii kɛtsɔɔ bɔ ni ehe hiaa ni aya nɔ asɔle yɛ nɔ ko he lɛ mli?


Mɛni Hewɔ Esa akɛ Osɔle Ohã Nyɔŋmɔ? Mɛɛ Nibii Komɛi Ahe Sɔlemɔ Baanyɛ Akɔ?\nKANEMƆ YƐ Acholi Afrikaans Albania Amharic Arabic Armenia Aymara Azerbaijani Azerbaijani (Cyrillic) Baoule Batak (Toba) Bengali Bislama Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Chuvash Cibemba Cinyanja Croatia Czech Denmark Drehu Dutch Efik Estonia Ewe Fiji Finland French Ga Garifuna Georgia Germany Guarani Gujarat Haitian Creole Hausa Hebri Hela Hiligaynon Hindi Hiri Motu Hmong (White) Hungary Iban Igbo Iloko Indonesia Isoko Italia Japan Javanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Krio Lamba Latvia Lhukonzo Lingala Lithuania Luganda Lunda Luo Luvale Macedonia Malagasy Malay Malayalam Mam Mambwe-Lungu Marathi Maya Mazatec (Huautla) Mixe Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Pidgin (Cameroon) Poland Portugal Punjabi Quechua (Bolivia) Quichua (Imbabura) Romania Runyankore Russia Samoa Sango Sepedi Serbia Serbia (Roma) Sesotho (Lesotho) Setswana Shona Sidama Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tiv Tlapanec Tojolabal Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Vietnam Wallis Wayuunaiki Xhosa Yoruba Zande Zapotec (Isthmus) Zulu\nNɔ Hewɔ ni Nyɔŋmɔ Kɛɔ Wɔ akɛ Wɔsɔle\nNyɔŋmɔ miisumɔ ni otsɔ enaanyo.\nNanemɛi kɛ amɛhe gbaa sane koni amɛnaanyobɔɔ lɛ mli awa. Nakai nɔŋŋ Nyɔŋmɔ hu miisumɔ ni wɔ kɛ lɛ agba sane, koni naanyobɔɔ abakã wɔ kɛ lɛ teŋ. Ekɛɔ akɛ: “Nyɛaafo nyɛtsɛ mi, ni nyɛaaba nyɛbasɔle nyɛkpa mi fai, ni mibabo nyɛ toi.” (Yeremia 29:12, Ga Biblia hee) Kɛ́ okɛ Nyɔŋmɔ gbaa sane lɛ, no baahã ‘otsi obɛŋkɛ lɛ, ni lɛ hu ebaatsi ebɛŋkɛ bo.’ (Yakobo 4:8) Biblia lɛ kɛɔ wɔ akɛ: ‘Yehowa bɛŋkɛɔ mɛi fɛɛ ni tsɛɔ lɛ lɛ.’ (Lala 145:18) Kɛ́ wɔfɔɔ sɔlemɔ lɛ, naanyobɔɔ ni yɔɔ wɔkɛ Nyɔŋmɔ teŋ lɛ mli baawa.\n‘Yehowa bɛŋkɛɔ mɛi fɛɛ ni tsɛɔ lɛ lɛ.’—Lala 145:18\nNyɔŋmɔ miisumɔ ni eye ebua bo.\nYesu kɛɛ akɛ: “Nyɛteŋ namɔ ni kɛ́ ebi bi lɛ aboloo lɛ, ebaahã lɛ tɛ? Aloo kɛ́ ebi lɛ nu mli loo lɛ, ebaahã lɛ onufu? No hewɔ lɛ, kɛji . . . nyɛle bɔ ni nyɛfeɔ nyɛŋɔɔ nikeenii kpakpai nyɛhãa nyɛbii lɛ, enyiɛ nɔŋŋ nyɛ-Tsɛ ni yɔɔ ŋwɛi lɛ eŋɔŋ nibii kpakpai ehãŋ mɛi ni biɔ lɛ lɛ!” (Mateo 7:9-11) Hɛɛ, Nyɔŋmɔ miisumɔ ni osɔle, ejaakɛ ‘esusuɔ ohe,’ ni eesumɔ ni eye ebua bo. (1 Petro 5:7) Eesumɔ ni okɛɛ lɛ onaagbai lɛ po. Biblia lɛ kɛɔ wɔ akɛ: “Nyɛkafea yeyeeye yɛ nɔ ko nɔ ko he, shi moŋ yɛ nɔ fɛɛ nɔ mli lɛ, nyɛtsɔa sɔlemɔ, kɛ fai ní akɛ hiɛdɔɔ kpaa, kɛ shidaa nɔ nyɛhãa Nyɔŋmɔ alea nyɛnibimɔi lɛ.”—Filipibii 4:6.\nNyɔŋmɔ he miihia adesai.\nMɛi ni kaseɔ adesai ashihilɛ he nii lɛ ena akɛ, mɛi akpekpei ohai abɔ nuɔ he akɛ amɛsɔle. Mɛi ni heee yeee akɛ Nyɔŋmɔ yɛ kɛ mɛi ni yiŋ etɛ̃ɛɛ amɛ akɛ Nyɔŋmɔ yɛ loo ebɛ lɛ po nuɔ he akɛ esa akɛ amɛsɔle. * Enɛ maa anɔkwale ni eji akɛ abɔ adesai akɛ mɛi ni Nyɔŋmɔ he hiaa amɛ lɛ nɔ mi. Yesu kɛɛ akɛ: “Mɛi ni le akɛ Nyɔŋmɔ he miihia amɛ lɛ yɛ miishɛɛ.” (Mateo 5:3) Gbɛ kome ni wɔbaanyɛ wɔtsɔ nɔ wɔtsu nakai hiamɔ lɛ he nii ji, ni wɔkɛ Nyɔŋmɔ baafɔ sanegbaa.\nKɛ́ wɔkpɛlɛ nine ni Nyɔŋmɔ fɔ̃ɔ wɔ akɛ wɔsɔle wɔhã lɛ lɛ nɔ lɛ, mɛɛ sɛɛ wɔbaaná?\n^ kk. 8 Niiamlitaomɔ ko ni Pew Research Center lɛ fee yɛ afi 2012 lɛ tsɔɔ akɛ, kɛ hoo lɛ, mɛi ni heee yeee akɛ Nyɔŋmɔ yɛ kɛ mɛi ni yiŋ etɛ̃ɛɛ amɛ akɛ Nyɔŋmɔ yɛ loo ebɛ ni yɔɔ United States lɛ oha mlijaa 11 sɔleɔ shi kome daa nyɔɔŋ nɔ.\nMɛɛ Nibii Komɛi Ahe Sɔlemɔ Baanyɛ Akɔ?\nBiblia lɛ tsɔɔ akɛ sɔlemɔ baanyɛ akɔ wɔshihilɛ mli nifeemɔ fɛɛ he. Nibii komɛi ni sɔlemɔ baanyɛ akɔ he ji nɔ ni nyiɛ sɛɛ nɛɛ:\nEshai Jajemɔ “Mijaje mihe esha lɛ mitsɔɔo, ni minɔsha lɛ mikɛteee.”—Lala 32:5.\nShidaa “Ehi akɛ ada Yehowa shi.”—Lala 92:2.\nYijiemɔ “Majie Yehowa yi daa nɛɛ, eyijiemɔ aaakã midaŋ be fɛɛ be.”—Lala 34:2.\nKɛhã Gbɛtsɔɔmɔ “Ha manyiɛ okitai lɛ atempɔŋ lɛ nɔ, ejaakɛ no he mimii shɛɔ.”—Lala 119:35.\nKɛhã Hewalɛ “Tsɔ̃ ohiɛ ohã mi, ni ona mi mɔbɔ; ŋɔɔ ohewalɛ lɛ ohã otsulɔ.”—Lala 86:16.


“Nilelɔ Ji Lɛ yɛ Tsui Mli”—Yehowa Nyɔŋmɔ Baa Ehe Shi ni Ejieɔ Hiɛshikamɔ Kpo | Tsi Obɛŋkɛ\nKANEMƆ YƐ Afrikaans Albania Amharic Arabic Armenia Aymara Baoule Bengali Bicol Blɔfo Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Ewe Fiji Finland French Ga Georgia Germany Haitian Creole Hausa Hela Hiligaynon Hindi Hungary Igbo Iloko Indonesia Italia Japan Kikongo Kikuyu Kiluba Kinyarwanda Kirghiz Kirundi Kisonge Kongo Korea Kwanyama Latvia Lingala Lithuania Luganda Luo Macedonia Malagasy Malay Malayalam Malta Myanmar Ndebele (Zimbabwe) Ndonga Niue Norway Oromo Pangasinan Papiamento (Aruba) Papiamento (Curaçao) Persia Poland Portuguese (Brazil) Punjabi Quechua (Bolivia) Rarotongan Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Slovak Slovenia Solomon Islands Pidgin Spania Sranantongo Swahili Sweden Tagalog Tahiti Tamil Thailand Tigrinya Tiv Tok Pisin Tonga Tshiluba Tsonga Turkey Twi Ukrain Uruund Venda Vietnam Xhosa Yoruba Zulu\n1-3. Mɛni hewɔ wɔbaanyɛ wɔná nɔmimaa akɛ Yehowa baa ehe shi lɛ?\nTSƐ ko miitao etsɔɔ ebi fioo ko nikasemɔ ko ni he hiaa waa. Eeshwe waa ní eshɛ etsui he. Mɛɛ gbɛ esa akɛ etsɔ nɔ efee enɛ? Ani esa akɛ ekɛ hegbeyeiwoo atsɛ́ gbekɛ lɛ kɛbadamɔ ehiɛ ní ekɛ lɛ awie kɛ wiemɔ ni mli wa waa? Aloo ani esa akɛ ekoto shi ni ekɛ gbekɛ lɛ kwɔlɛ afee pɛpɛɛpɛ ni ekɛ lɛ awie yɛ mlihilɛ kɛ miishɛɛ mli? Eka shi faŋŋ akɛ, tsɛ ni hiɛ kã shi, ní baa ehe shi lɛ baahala gbɛ ni mlihilɛ yɔɔ mli lɛ.\n2 Mɛɛ Tsɛ nɛkɛ Yehowa ji—henɔwolɔ loo heshibalɔ, yiwalɔ loo mɔ ni mli jɔ? Yehowa le nibii fɛɛ, ni ele nii fe mɔ fɛɛ mɔ. Shi, ani oyɔse akɛ nilee kɛ hiɛshikamɔ ni mɛi yɔɔ lɛ haaa amɛtsɔmɔ gbɔmɛi ni yɔɔ heshibaa doo? Taakɛ Biblia lɛ kɛɔ lɛ, “nilee haa mɔ wóɔ ehe nɔ.” (1 Korintobii 3:19; 8:1) Shi Yehowa, ni “nilelɔ ji lɛ yɛ tsui mli” lɛ, baa ehe shi hu. (Hiob 9:4) Enɛ etsɔɔɔ akɛ ebaa shi yɛ gbɛhe mli yɛ gbɛ ko nɔ, aloo ebɛ anunyam kɛ agbojee, shi moŋ ebɛ henɔwomɔ su ko kwraa. Mɛni hewɔ eyɔɔ nakai lɛ?\n3 Yehowa yɛ krɔŋkrɔŋ. No hewɔ lɛ, henɔwomɔ, ni ji su ní buleɔ mɔ lɛ, eko bɛ emli kwraa. (Marko 7:20-22) Kɛfata he lɛ, kadimɔ nɔ ni gbalɔ Yeremia kɛɛ Yehowa lɛ, akɛ: “Bɔ fɛɛ bɔ ni fee lɛ osusuma [Yehowa diɛŋtsɛ] baakai ni ebaakula shi kwraa yɛ minɔ.” * (Yaafo 3:20) Bo diɛŋtsɛ susumɔ he okwɛ! Yehowa, ni ji jeŋ muu fɛɛ Nuntsɔ Maŋtsɛ lɛ, miisumɔ ni ‘ekula shi,’ loo eba shi kwraa kɛba Yeremia ŋɛlɛ nɔ, bɔni afee ni egbala ejwɛŋmɔ kɛba nakai adesai ni yeee emuu lɛ anɔ. (Lala 113:7) Hɛɛ, Yehowa baa ehe shi. Shi mɛni ji nɔ ni heshibaa ni Nyɔŋmɔ jieɔ lɛ kpo lɛ tsɔɔ? Mɛɛ tsakpãa yɔɔ ekɛ nilee tɛŋ? Ni mɛni hewɔ ehe hiaa wɔ lɛ?\nGbɛ ni Yehowa Tsɔɔ nɔ Etsɔɔ akɛ Ebaa Ehe Shi\n4, 5. (a) Mɛni ji heshibaa, ni te ajieɔ lɛ kpo ahaa tɛŋŋ, ni mɛni hewɔ esaaa akɛ abuɔ lɛ akɛ etamɔ gbɔjɔmɔ loo gbeyeishemɔ pɛpɛɛpɛ lɛ? (b) Yehowa jie heshibaa kpo yɛ bɔ ni ekɛ David ye ha lɛ mli yɛ mɛɛ gbɛ nɔ, ni te Yehowa heshibaa lɛ he hiaa kɛha wɔ tɛŋŋ?\n4 Humifeemɔ ji heshibaa jwɛŋmɔ ni ayɔɔ, kɛ hewoo kɛ henɔwomɔ su ni abɛ kwraa. Akɛni humifeemɔ ji sui lɛ amligbɛ su hewɔ lɛ, ejeɔ kpo yɛ sui ni kadiɔ mɔ, tamɔ mlijɔlɛ, tsuishitoo, kɛ hiɛshikamɔ mli. (Galatabii 5:22, 23) Shi, esaaa ni abuɔ nɛkɛ Nyɔŋmɔ gbeyeishemɔ sui nɛɛ yɛ gbɛ ni ejaaa nɔ akɛ amɛtsɔɔ gbɔjɔmɔ loo gbeyeishemɔ. Amɛjeee nɔ ni kɛ Yehowa jalɛ mlifu kɛ bɔ ni ekɛ hiɛkpatamɔ hewalɛ tsuɔ nii ehaa lɛ kpãaa gbee. Nɔ ni tamɔɔɔ nakai kwraa lɛ, Yehowa tsɔɔ eheshibaa kɛ mlijɔlɛ lɛ nɔ ejieɔ ehewalɛ kpele, kɛ ehewalɛ ni ekɛyeɔ ehe nɔ yɛ gbɛ ni eye emuu nɔ lɛ kpo. (Yesaia 42:14) Mɛɛ tsakpãa yɔɔ heshibaa kɛ nilee teŋ? Wolo ko ni wieɔ Biblia mli saji ahe lɛ kɛɔ akɛ: “Yɛ naagbee lɛ, atsɔɔ heshibaa shishi . . . kɛ wiemɔi ni tsɔɔ mɔ ni efeee pɛsɛmkunya, ni eji nilee fɛɛ shishifãa ni he hiaa waa diɛŋtsɛ.” Belɛ, anɔkwa nilee pɛ nyɛŋ ahi shi ni heshibaa fataaa he. Te Yehowa heshibaa lɛ he baa sɛɛnamɔ kɛhaa wɔ tɛŋŋ?\nTsɛ ni ji nilelɔ lɛ kɛ ebii yeɔ yɛ heshibaa kɛ mlijɔlɛ mli\n5 Maŋtsɛ David lá eha Yehowa akɛ: “Asaŋ okɛ oyiwalaheremɔ tsɛ̃ŋ lɛ eha mi, ni oninejurɔ hiɛ mimli, ni omlihilɛ lɛ eha mitsɔ agbo.” (Lala 18:36) Enɛ tsɔɔ akɛ, Yehowa ba ehe shi kwraa bɔni afee ni enyɛ efee nii eha adesa folo kɛkɛ ní yeee emuu nɛɛ, koni ebu ehe ni eya nɔ ewaje lɛ daa gbi. David yɔse akɛ kɛji ebaanyɛ ená yiwalaheremɔ—ní yɛ naagbee lɛ, enine ashɛ agbojee ni nɔ kwɔ nɔ akɛ maŋtsɛ lɛ—no lɛ ebaaba lɛ nakai yɛ Yehowa suɔmɔ mli ni éjɛ akɛ eeeba E-he shi yɛ nɛkɛ gbɛ nɔ lɛ pɛ hewɔ. Lɛɛlɛŋ, eji Yehowa baaa ehe shi, ní eeejɛ esuɔmɔ mli eba shi kwraa bɔni afee ni ekɛ wɔ aye ákɛ Tsɛ ni yɔɔ mlihilɛ kɛ suɔmɔ kulɛ, wɔteŋ namɔ yɔɔ yiwalaheremɔ he hiɛnɔkamɔ ko?\n6, 7. (a) Mɛni hewɔ Biblia lɛ ewieee Yehowa he kɔkɔɔkɔ akɛ eji humi lɛ? (b) Mɛɛ tsakpaa yɔɔ mlijɔlɛ kɛ nilee teŋ, ni namɔ efee nɔkwɛmɔnɔ ni fe fɛɛ efɔ̃ shi yɛ enɛ gbɛfaŋ?\n6 Esa akɛ wɔkadi akɛ srɔtofeemɔ yɛ heshibaa kɛ humifeemɔ mli. Humifeemɔ ji su kpakpa ko ni nɔ bɛ ni esa akɛ adesai anɔkwafoi fɛɛ ajie lɛ kpo. Taakɛ heshibaa ji lɛ, tsakpãa ko yɛ ekɛ nilee teŋ. Ákɛ nɔkwɛmɔnɔ lɛ, Abɛi 11:2 lɛ kɛɔ akɛ: “Heshibalɔi moŋ yɔɔ nilee.” Shi, Biblia lɛ ewieee Yehowa he kɔkɔɔkɔ akɛ eji humi. Mɛni hewɔ? Kɛ́ akɛ humifeemɔ tsu nii yɛ Ŋmalɛi lɛ amli lɛ, etsɔɔ bɔ ni mɔ ko hiɛ yɔɔ ehe nɔ yɛ egbɔjɔmɔi ahe yɛ gbɛ ni ja nɔ. Ofe lɛ bɛ gbɔjɔmɔi loo husui, ja husui ni lɛ diɛŋtsɛ efolɔɔ ehaa ehe yɛ lɛ diɛŋtsɛ ejalɛ tɛi ni efolɔ eshwie shi lɛ ahewɔ lɛ. (Marko 10:27; Tito 1:2) Kɛfata he lɛ, ákɛ Ŋwɛi Flooflonyo lɛ, ebɛ mɔ ko mɔ ko shishi. No hewɔ lɛ su ni ji humifeemɔ lɛ kɔɔɔ Yehowa he yɛ gbɛ ko kwraa nɔ.\n7 Shi kɛlɛ, Yehowa baa ehe shi ni emli jɔ. Etsɔɔ etsuji akɛ mlijɔlɛ he miihia waa kɛha anɔkwa nilee námɔ. E-Wiemɔ lɛ wieɔ “nilee kpoofeemɔ” he. * (Yakobo 3:13) Susumɔ nɔkwɛmɔnɔ ni Yehowa fee efɔ̃ shi yɛ enɛ gbɛfaŋ lɛ he okwɛ.\nYehowa Jɛɔ Heshibaa Mli Ekɛ Nitsumɔ Woɔ Mɛi Adɛŋ ni Eboɔ Toi\n8-10. (a) Mɛni hewɔ esa kadimɔ waa akɛ Yehowa sumɔɔ ni ekɛ nitsumɔ awo mɛi krokomɛi adɛŋ ni ebo amɛ toi lɛ? (b) Ofe lɛ kɛ eŋwɛibɔfoi eye yɛ heshibaa mli yɛ mɛɛ gbɛ nɔ?\n8 Yehowa heshibaa lɛ he odaseyeli ko ni yɔɔ miishɛɛ waa yɛ ni tsɔɔ suɔmɔ ni eyɔɔ akɛ ekɛ nitsumɔ aaawo mɔ dɛŋ ni ebo toi lɛ mli. Nakai po kɛkɛ ní efeɔ lɛ yɛ naakpɛɛ waa; yelikɛbuamɔ loo wiemɔ kɛ tsɔɔmɔ ko he ehiaaa Yehowa. (Yesaia 40:13, 14; Romabii 11:34, 35) Ni kɛlɛ, Biblia lɛ tsɔɔ wɔ shii abɔ akɛ Yehowa baa ehe shi yɛ nɛkɛ gbɛi anɔ.\n9 Ákɛ nɔkwɛmɔnɔ lɛ, susumɔ sane ko ni sa kadimɔ waa, ni ba yɛ Abraham shihilɛ mli lɛ he okwɛ. Saralɔi etɛ komɛi ba Abraham ŋɔɔ, ni etsɛ́ amɛteŋ mɔ kome akɛ “Yehowa.” Saralɔi nɛɛ ji ŋwɛibɔfoi diɛŋtsɛ, shi amɛteŋ mɔ kome ba yɛ Yehowa gbɛi amli, ni efee nii yɛ E-gbɛi amli. Beni nakai ŋwɛibɔfo lɛ wie ni efee nɔ ko lɛ, etsɔɔ akɛ Yehowa ji mɔ ni wie ni efee nii lɛ. Yehowa tsɔ nɛkɛ gbɛ nɔ ekɛɛ Abraham akɛ E-nu “Sodom kɛ Gomora bolɔmɔ” ni naa wa lɛ. Yehowa jaje akɛ: “Makpeleke shi matee agbɛnɛ, ní mayakwɛ akɛ, bɔ ni bolɔmɔ lɛ ba miŋɔɔ lɛ, amɛfee nakai kwraa lo; ni kɛ jeee nakai hu, ní male.” (1 Mose 18:3, 20, 21) Shi kɛlɛ, Yehowa shɛɛ sane lɛ etsɔɔɔ akɛ Ofe lɛ diɛŋtsɛ ‘baakpeleke shi’ ní ebakwɛ. Shi moŋ, etsu ŋwɛibɔfoi shikome ekoŋŋ koni amɛye enajiaŋ. (1 Mose 19:1) Mɛni hewɔ? Ani Yehowa ní naa nɔ fɛɛ nɔ lɛ diɛŋtsɛ nyɛɛɛ ‘ale’ shihilɛ diɛŋtsɛ ni yaa nɔ yɛ nakai kpokpaa lɛ nɔ lɛ? Eka shi faŋŋ akɛ ebaanyɛ ele. Shi yɛ no najiaŋ lɛ, Yehowa jɛ heshibaa mli ekɛ nitsumɔ lɛ ha nakai ŋwɛibɔfoi lɛ koni amɛyakwɛ bɔ ni shihilɛ lɛ yɔɔ yɛ jɛmɛ ni amɛyasara Lot kɛ eweku lɛ yɛ Sodom.\n10 Kɛfata he lɛ, Yehowa boɔ toi. Gbi ko lɛ, ebi eŋwɛibɔfoi lɛ ní amɛkɛ ŋaawoo aba, yɛ gbɛ̀i srɔtoi ni abaanyɛ atsɔ nɔ ni aha Maŋtsɛ Ahab yiwalɔ lɛ agbee shi lɛ he. Yelikɛbuamɔ ni tamɔ nɛkɛ he ehiaaa Yehowa. Shi kɛlɛ, ekpɛlɛ ŋaawoo ni ŋwɛibɔfo ko kɛba lɛ nɔ ni ekɛ nitsumɔ wo edɛŋ akɛ eyatsu he nii. (1 Maŋtsɛmɛi 22:19-22) Ani jeee heshibaa nɛ?\n11, 12. Mɛɛ gbɛ nɔ Abraham tsɔ ebale Yehowa heshibaa lɛ jogbaŋŋ?\n11 Yehowa miisumɔ ni ebo adesai ni yeee emuu, ní shweɔ ni amɛtsɔɔ amɛsusumɔi lɛ po toi. Ákɛ nɔkwɛmɔnɔ lɛ, beni Yehowa kɛɛ Abraham E-yiŋ ni eto akɛ ebaakpata Sodom kɛ Gomora hiɛ lɛ klɛŋklɛŋ kwraa lɛ, nakai nuu anɔkwafo lɛ hiɛ fee lɛ yaa. Ni Abraham kɛɛ lɛ akɛ: “Enɛ akagbaleo,” ni ekɛfata he akɛ: “Ani shikpɔŋ fɛɛ nɔ kojolɔ lɛ ekojoŋ jalɛ kojomɔ?” Ebi Yehowa akɛ, kɛji aná jalɔi 50 yɛ maŋtiasei lɛ amli lɛ, ani ebaaha amɛye amɛhe lo. Yehowa ma nɔ mi kɛha lɛ akɛ hɛɛ, E-baaha amɛye amɛhe. Shi Abraham bi lɛ ekoŋŋ, ni eba yibɔ lɛ shi kɛba 45, no sɛɛ lɛ 40, nakai sɔŋŋ kɛba shi. Yɛ Yehowa nɔmimaa lɛ fɛɛ sɛɛ lɛ, Abraham kã he ebi lɛ nii aahu kɛbashi yibɔ lɛ ba shi kwraa kɛbashɛ nyɔŋma. Benɛ ekolɛ no mli lɛ Abraham nuko bɔ ni Yehowa naa mɔ mɔbɔ lɛ shishi jogbaŋŋ kɛmɔko shi. Bɔ fɛɛ bɔ ni eji lɛ, Yehowa kɛ tsuishitoo kɛ heshibaa ŋmɛ enaanyo kɛ etsulɔ Abraham gbɛ koni ejie esusumɔi akpo yɛ nɛkɛ gbɛ nɔ.—1 Mose 18:23-33.\n12 Adesai woloŋlelɔi ni hiɛ kã shi waa ateŋ mɛi enyiɛ kɛ tsuishitoo ni tamɔ nɛkɛ baabo mɔ ko ni enilee baa shi kwraa fe amɛnɔ̃ lɛ toi? * Nɛkɛ ji bɔ ni wɔ-Nyɔŋmɔ lɛ heshibaa lɛ da hã. Abraham bayɔse yɛ nakai sanegbaa lɛ nɔŋŋ mli akɛ Yehowa “toɔ tsui.” (2 Mose 34:6) Ekolɛ akɛni Abraham yoo akɛ ebɛ hegbɛ ni ebiɔ saji yɛ Ŋwɛi Flooflonyo lɛ nifeemɔi ahe hewɔ lɛ, ekpa fai shii enyɔ sɔŋŋ akɛ: “[Yehowa, NW] mli akawo la.” (1 Mose 18:30, 32) Yɛ anɔkwale mli lɛ, Yehowa mli wooo la. Eji mɔ ko ni yɔɔ “nilee kpoofeemɔ” lɛɛlɛŋ.\nYehowa Jieɔ Hiɛshikamɔ Kpo\n13. Mɛni ji wiemɔ ni ji ‘hiɛshikamɔ’ lɛ shishinumɔ taakɛ akɛtsuɔ nii yɛ Biblia lɛ mli lɛ, ni mɛni hewɔ wiemɔ lɛ tsɔɔ bɔ ni Yehowa ji lɛ mli jogbaŋŋ lɛ?\n13 Yehowa heshibaa lɛ jeɔ kpo yɛ su fɛfɛo kroko hu mli—no ji hiɛshikamɔ. Dɔlɛ sane ji akɛ, nɛkɛ su nɛɛ bɛ adesai ni yeee emuu lɛ ateŋ kwraa. Jeee akɛ Yehowa miisumɔ ni ebo ebɔɔ nii ni yɔɔ nilee lɛ atoi kɛkɛ, shi moŋ eesumɔ ni eŋmɛɛ saji ahe kɛji nibii eteee shi ewooo jalɛ shishitoo mlai lɛ. Taakɛ akɛtsuɔ nii yɛ Biblia lɛ mli lɛ, wiemɔ ni ji “hiɛshikamɔ” lɛ shishinumɔ diɛŋtsɛ ji “sane he ŋmɛɛmɔ.” Nɛkɛ su nɛɛ hu ji ŋwɛi nilee kadimɔ nii. Yakobo 3:17 lɛ kɛɔ akɛ: “Nilee ni jɛ ŋwɛi lɛ, . . . ehiɛ kã shi.” Yehowa ní yɔɔ nilee fe fɛɛ lɛ hiɛ kã shi yɛ mɛɛ shishinumɔ naa? Nɔ̃ kome ji akɛ, etsakeɔ ehe ewoɔ shihilɛi fɛɛ mli. Kaimɔ akɛ, egbɛi lɛ diɛŋtsɛ tsɔɔ wɔ akɛ Yehowa haa lɛ diɛŋtsɛ ebatsɔɔ nɔ fɛɛ nɔ ni he hiaa bɔni afee ni eha eshiwoi aba mli. (2 Mose 3:14) Ani enɛ etsɔɔɔ hiɛshikamɔ su ni haa atsakeɔ he awoɔ shihilɛi srɔtoi fɛɛ mli?\n14, 15. Ezekiel ninaa ni kɔɔ Yehowa ŋwɛi shwiili lɛ he lɛ tsɔɔ wɔ mɛni yɛ Yehowa ŋwɛi gbɛjianɔtoo lɛ he, ni esoro lɛ kwraa yɛ je lɛŋ gbɛjianɔtoi ahe yɛ mɛɛ gbɛ nɔ?\n14 Biblia mli ŋmalɛ ko yɛ ni sa kadimɔ waa, ní yeɔ ebuaa wɔ ni ehaa wɔnuɔ bɔ ni Yehowa tsakeɔ ehe ewoɔ shihilɛi srɔtoi amli lɛ shishi. Aha gbalɔ Ezekiel na ninaa ko ni kɔɔ Yehowa ŋwɛi gbɛjianɔtoo ni ji mumɔŋ bɔɔ nii asafo lɛ he. Ena shwiili ko ni edalɛ yɛ gbeyei kɛ naakpɛɛ waa diɛŋtsɛ, Yehowa diɛŋtsɛ “tsɔne” ni yɔɔ E-kudɔmɔ shishi be fɛɛ be. Nɔ ni yɔɔ miishɛɛ fe fɛɛ ji bɔ ni enyiɛɔ ehaa lɛ. Enaji ni nɔ kwɔlɔ waa lɛ hiɛ koji ejwɛ, ni amɛhe eyi obɔ̃ kɛ hiŋmɛii sɔŋŋ, aahu akɛ amɛnyɛɔ amɛnaa he fɛɛ he, ni amɛnyɛɔ amɛtsakeɔ he ni amɛyaa lɛ amrɔ nɔŋŋ, ni ehe ehiaaa ni amɛwa loo amɛtsɔ amɛhe. Ni ehe ehiaaa ni nɛkɛ shwiili kpeteŋkpele nɛɛ aya he ni eyaa lɛ nɔŋŋ tamɔ tsɔne ko ni tsuuu nii jogbaŋŋ, ní adesai fee. Enyɛɔ enyiɛɔ kɛ foi ni naa wa tamɔ sarawa gbamɔ, ni enyɛɔ etsɔɔ ehe kɛyaa ninejurɔ loo abɛku amrɔ nɔŋŋ! (Ezekiel 1:1, 14-28) Hɛɛ, Yehowa gbɛjianɔtoo lɛ, ní tamɔ Maŋtsɛ ofe ni kudɔɔ lɛ lɛ pɛpɛɛpɛ lɛ, nyɛɔ etsakeɔ ehe ewoɔ shihilɛi fɛɛ mli jogbaŋŋ kɛmɔɔ shi, ni etsuɔ shihilɛi ni yaa nɔ etsakeɔ be fɛɛ be kɛ hiamɔ nii ni esa akɛ etsu he nii lɛ ahe nii.\n15 Adesai baanyɛ aka akɛ amɛaakase he ni atsakeɔ awoɔ shihilɛi fɛɛ mli, ní eye emuu kɛmɔ shi nɛɛ kɛkɛ. Shi bei pii lɛ, adesai kɛ amɛgbɛjianɔtoi lɛ feɔ kpɛŋŋ moŋ fe ni amɛaafee nɔ ni nyɛɔ etsakeɔ ehe ewoɔ shihilɛi srɔtoi amli, mɛi ni bɛ hiɛshikamɔ kwraa fe mɛi ni ŋmɛɛɔ sane he. Ákɛ nɔkwɛmɔnɔ lɛ: Lɛlɛ wulu ní woɔ mu loo oketeke kakadaŋŋ ni woɔ jatsu lɛ he baanyɛ afee naakpɛɛ yɛ edalɛ loo ehewalɛ gbɛfaŋ. Shi ani amɛteŋ mɔ ko baanyɛ atsu shihilɛ mli tsakemɔi ni baa trukaa lɛ ahe nii? Kɛ́ gbɛtsii nii ko gbee dadei lɛ anɔ yɛ oketeke ni ewoɔ jatsu lɛ hiɛ trukaa lɛ, enyɛŋ edɔ ehe kɔkɔɔkɔ. Ejeee nɔ ni yɔɔ mlɛo akɛ eeewa trukaa hu. Oketeke ní woɔ jatsu ni tsii waa lɛ baanyɛ aya hiɛ fe kilomita kome dani ebaawa edamɔ shi, kɛji ebɔi wamɔ! Nakai nɔŋŋ hu lɛlɛ wulu ni woɔ mu lɛ baanyɛ aya hiɛ aahu kilomitai kpaanyɔ yɛ be mli ni agbe emli tsɔne lɛ po sɛɛ. Ni kɛji atsake tsɔne lɛ nyiɛmɔ koni eya sɛɛsɛɛ po lɛ, mu lɛlɛ nɛɛ baanyɛ aya hiɛ aahu aaafee kilomitai etɛ kɛfata he! Nakai nɔŋŋ eji yɛ adesai agbɛjianɔtoi ní sumɔɔ kpɛŋŋ feemɔ kɛ nifeemɔ ní etsɔɔɔ hiɛshikamɔ lɛ agbɛfaŋ. Henɔwomɔ hewɔ lɛ, bei pii lɛ gbɔmɛi sumɔɔ ni amɛtsake amɛhe amɛwo hiamɔ nii kɛ shihilɛi ni tsakeɔ lɛ amli. Nɛkɛ kpɛŋŋ feemɔ nɛɛ eha nitsumɔi komɛi ebɔ nyɔmɔ ni eha abutu nɔyelii komɛi po. (Abɛi 16:18) Kwɛ bɔ ni wɔbaanyɛ wɔná miishɛɛ waa akɛ Yehowa kɛ egbɛjianɔtoo lɛ tamɔɔɔ nɛkɛ gbɛjianɔtoi nɛɛ eko kwraa!\nBɔ ni Yehowa Jieɔ Hiɛshikamɔ Kpo Ehaa\n16. Yɛ mɛɛ gbɛ nɔ Yehowa jie hiɛshikamɔ kpo yɛ bɔ ni ekɛ Lot ye eha lɛ mli dani Sodom kɛ Gomora hiɛkpatamɔ lɛ ba?\n16 Susumɔ Sodom kɛ Gomora hiɛkpatamɔ lɛ he ekoŋŋ. Lot kɛ eweku lɛ nine shɛ gbɛtsɔɔmɔi ni yɔɔ faŋŋ nɔ kɛjɛ Yehowa ŋwɛibɔfo lɛ dɛŋ akɛ: “Joo foi kɛya gɔŋ lɛ nɔ.” Shi kɛlɛ, enɛ eŋɔɔɔ Lot naa. Ekpa fai akɛ: “Oo, akaba lɛ nakai, [Yehowa, NW]!” Akɛni Lot he eye akɛ kɛji ejo foi kɛtee gɔji lɛ anɔ lɛ, ebaagbo hewɔ lɛ, ekpa fai akɛ aŋmɛ lɛ gbɛ ni ekɛ eweku lɛ ajo foi kɛya maŋtiase ni gbɛi ji Zoar lɛ mli. Kaimɔ akɛ Yehowa ekpɛ eyiŋ akɛ ebaakpata nakai maŋtiase lɛ hiɛ. Kɛfata he lɛ, Lot gbeyeishemɔ lɛ bɛ nɔdaamɔ nɔ diɛŋtsɛ ko. Eka shi faŋŋ akɛ Yehowa baanyɛ abaa Lot yi yɛ gɔji lɛ anɔ! Shi yɛ enɛ fɛɛ sɛɛ lɛ, Yehowa kpɛlɛ Lot faikpamɔ lɛ nɔ ni ekpataaa Zoar hiɛ. Ŋwɛibɔfo lɛ kɛɛ Lot akɛ: “Naa, miwo ohiɛ nyam yɛ nɛkɛ sane nɛɛ hu mli.” (1 Mose 19:17-22) Ani no jeee hiɛshikamɔ ni Yehowa jie lɛ kpo?\n17, 18. Yehowa tsɔɔ akɛ eyɛ hiɛshikamɔ, yɛ bɔ ni ekɛ Ninivebii lɛ ye ha lɛ mli yɛ mɛɛ gbɛ nɔ?\n17 Yehowa kpɛlɛɔ heshwamɔ ni jɛɔ tsui mli lɛ nɔ, ni efeɔ nii ni ja ni mɔbɔnalɛ yɔɔ mli be fɛɛ be. Susumɔ nɔ ni ba beni atsu gbalɔ Yona kɛtee Ninive maŋ ni ji efɔŋfeemɔ kɛ yiwalɛ maŋ lɛ mli lɛ he okwɛ. Beni Yona nyiɛ kɛtsɔ Ninive maŋtiase lɛ gbɛjegbɛi lɛ anɔ lɛ, shɛɛ sane ni jɛ mumɔŋ ni ejaje etsɔɔ amɛ lɛ mli kã shi faŋŋ: Abaakpata maŋtiase kpeteŋkpele lɛ hiɛ yɛ biɛ gbii 40 mli. Shi kɛlɛ, shihilɛ lɛ tsake ni etsɔ nɔ kroko kwraa. Ninivebii lɛ tsake amɛtsui!—Yona, yitso 3.\n18 Wɔkaseɔ nii kpele kɛji wɔkɛ bɔ ni Yehowa fee enii eha lɛ to bɔ ni Yona fee enii eha, yɛ shihilɛ ni tsake nɛɛ he lɛ mli. Yɛ enɛ mli lɛ, Yehowa tsake ehe eha shihilɛ lɛ, ni lɛ diɛŋtsɛ ebatsɔ Mɔ ni kɛ eshai Faa, moŋ fe ni eeetsɔ “tawulɔ.” * (2 Mose 15:3) Nɔ ni tamɔɔɔ nakai lɛ, Yona fee kpɛŋŋ ni ejieee mɔbɔnalɛ kpo tamɔ nakai. Yɛ nɔ̃ najiaŋ ni eeejie Yehowa hiɛshikamɔ lɛ eko kpo lɛ, etsu shihilɛ lɛ he nii tamɔ oketeke ni gbalaa jatsu loo tamɔ lɛlɛ wulu ni woɔ mu ní wɔtsĩ amɛ tã kɛtsɔ hiɛ lɛ. Éjaje hiɛkpatamɔ, no hewɔ lɛ bɔ fɛɛ bɔ ni fee lɛ, esa akɛ hiɛkpatamɔ aba! Shi kɛlɛ, Yehowa kɛ tsuishitoo etsɔɔ egbalɔ ni bɛ tsuishitoo nɛɛ hiɛshikamɔ kɛ mɔbɔnalɛ he nikasemɔ.—Yona, yitso 4.\nYehowa jieɔ hiɛshikamɔ kpo ni enuɔ wɔfatɔi lɛ ashishi\n19. (a) Mɛni hewɔ wɔbaanyɛ wɔná nɔmimaa akɛ Yehowa kɛ hiɛshikamɔ tsuɔ nii yɛ nɔ ni ekpaa gbɛ yɛ wɔdɛŋ lɛ gbɛfaŋ lɛ? (b) Abɛi 19:17 lɛ tsɔɔ akɛ Yehowa ji Nuntsɔ ‘kpakpa kɛ mlihilɔ’ ní jieɔ heshibaa ni mli kwɔ kpo yɛ mɛɛ gbɛ nɔ?\n19 Yɛ naagbee lɛ, Yehowa kɛ hiɛshikamɔ tsuɔ nii yɛ nɔ ni ekpaa gbɛ yɛ wɔdɛŋ lɛ gbɛfaŋ. Maŋtsɛ David kɛɛ akɛ: “Ele wɔsu kɛ wɔbaŋ, ekaiɔ akɛ sũ kɛkɛ ji wɔ.” (Lala 103:14) Yehowa nuɔ wɔ fatɔɔi kɛ emuu ni wɔyeee lɛ shishi jogbaŋŋ fe bɔ ni wɔ diɛŋtsɛ wɔnuɔ shishi. Ekpaaa babaoo gbɛ kɛjɛɛɛ wɔdɛŋ fe bɔ ni wɔɔnyɛ. Biblia lɛ kɛ adesai nuntsɔmɛi, ni ji “mɛi kpakpai kɛ mlihilɔi” lɛ toɔ “mɛi fɔji” ni anyɛɛɛ asa amɛhiɛ lɛ ahe ni anaa srɔto ní yɔɔ amɛteŋ lɛ. (1 Petro 2:18) Mɛɛ Nuntsɔ Yehowa ji? Kadimɔ nɔ ni Abɛi 19:17 lɛ kɛɔ: “Mɔ ni naa ohiafo mɔbɔ lɛ, ekɛmiifa Yehowa.” Eyɛ faŋŋ akɛ, nuntsɔ kpakpa ni yɔɔ hiɛshikamɔ pɛ baakadi ejurɔfeemɔ nifeemɔi fɛɛ ní ajieɔ lɛ kpo yɛ ohiafoi agbɛfaŋ lɛ. Nɔ ni fe nakai lɛ, nɛkɛ ŋmalɛ nɛɛ tsɔɔ akɛ, yɛ naagbee lɛ, jeŋ muu fɛɛ Bɔlɔ lɛ naa ehe akɛ ehiɛ adesai foji ni tsuɔ nɛkɛ mɔbɔnalɛ nitsumɔi nɛɛ nyɔmɔ ko ni esa akɛ ewo amɛ! Biɛ ji he ni wɔnaa heshibaa ní mli kwɔ fe fɛɛ lɛ yɛ.\n20. Mɛɛ nɔmimaa yɔɔ akɛ Yehowa boɔ wɔsɔlemɔi lɛ atoi ni etsuɔ he nii?\n20 Yehowa mli jɔ ni ekɛ hiɛshikamɔ tsuɔ nii nakai nɔŋŋ yɛ bɔ ni ekɛ etsuji yeɔ haa ŋmɛnɛ lɛ mli. Kɛ́ wɔsɔle yɛ hemɔkɛyeli mli lɛ, eboɔ toi. Ni eyɛ mli akɛ etsuuu ŋwɛibɔfoi kɛbaaa ní amɛkɛ wɔ abawie moŋ, shi esaaa akɛ wɔmuɔ saji anaa akɛ ehaaa wɔsɔlemɔi lɛ ahetoo. Kaimɔ akɛ beni bɔfo Paulo bi ni enanemɛi heyelilɔi lɛ ‘aya nɔ asɔle’ amɛha lɛ koni ajie lɛ kɛjɛ tsuŋwoo lɛ mli lɛ, ekɛfata he akɛ: “Koni akpale mi aha nyɛ oyá.” (Hebribii 13:18, 19) No hewɔ lɛ ekolɛ wɔsɔlemɔi lɛ diɛŋtsɛ baatsirɛ Yehowa koni efee nɔ ni kulɛ jeee no ebaafee lɛ!—Yakobo 5:16.\n21. Mɛɛ sane esaaa akɛ wɔmuɔ naa nakai kɔkɔɔkɔ yɛ Yehowa heshibaa lɛ he, shi moŋ, mɛɛ hiɛsɔɔ esa akɛ wɔná wɔha lɛ?\n21 Shi kɛlɛ, Yehowa heshibaa lɛ kpojiemɔi srɔtoi nɛɛ fɛɛ—emlijɔlɛ lɛ, bɔ ni esumɔɔ ni ebo mɔ toi, etsuishitoo lɛ, ehiɛshikamɔ lɛ—eko kwraa etsɔɔɔ akɛ Yehowa ŋmɛɛɔ ejalɛ shishitoo mlai lɛ ahe koni akɛsaa. Ekolɛ Kristendom osɔfoi lɛ susuɔ akɛ kɛ́ amɛta amɛ asafokui lɛ atoiiaŋ kɛtsɔ Yehowa jeŋba he tɛi ní efolɔ eshwie shi lɛ ní amɛba lɛ shi lɛ nɔ lɛ, belɛ amɛkɛ hiɛshikamɔ miitsu nii. (2 Timoteo 4:3) Shi adesa su ni haa esumɔɔ akɛ eŋmɛɛ saji ahe ni ekɛsaa, yɛ yiŋtoo ko he nitsumɔ hewɔ lɛ kɛ ŋwɛi hiɛshikamɔ ni ajieɔ lɛ kpo lɛ bɛ tsakpaa ko kwraa. Yehowa yɛ krɔŋkrɔŋ; ewoŋ ejalɛ tɛi ni efolɔ eshwie shi lɛ ahe muji kɔkɔɔkɔ. (3 Mose 11:44) Belɛ, nyɛhaa wɔsumɔa Yehowa hiɛshikamɔ lɛ, yɛ nɔ ni eji diɛŋtsɛ lɛ hewɔ—eheshibaa lɛ he odaseyeli. Ani omli efiliii bo waa diɛŋtsɛ akɛ osusu he akɛ Yehowa Nyɔŋmɔ, Mɔ ni ji nilelɔ fe fɛɛ yɛ jeŋ muu fɛɛ lɛ, ji heshibalɔ hu ní sa kadimɔ waa diɛŋtsɛ? Kwɛ miishɛɛ ni eji akɛ aaatsi abɛŋkɛ Nyɔŋmɔ ni he yɔɔ naakpɛɛ, ni kɛlɛ emli jɔ, etoɔ etsui shi, ni ehiɛ kã shi hu lɛ!\n^ kk. 3 Blema niŋmalɔi, loo Sopherim lɛ tsake ŋmalɛ kuku nɛɛ mli wiemɔi lɛ ni ekɛɔ akɛ Yeremia ji mɔ ni kula shi lɛ, shi jeee Yehowa. Eka shi faŋŋ akɛ amɛsusu akɛ esaaa akɛ akɛ heshibaa su ni tamɔ nakai aaawie Nyɔŋmɔ he. Enɛ hewɔ lɛ, shishitsɔɔmɔi pii haaa oti ni yɔɔ ŋmalɛ kuku nɛɛ mli lɛ aje kpo. Shi kɛlɛ, The New English Bible lɛ eŋma yɛ gbɛ ni ja kɛmɔ shi nɔ akɛ, Yeremia miikɛɛ Nyɔŋmɔ akɛ: “Kaimɔ, Oo kaimɔ, ní okula shi yɛ minɔ.”\n^ kk. 7 Shishitsɔɔmɔi krokomɛi kɛɔ akɛ “heshibaa ni jɛɔ nilee mli baa lɛ” kɛ “nakai kpoofeemɔ ni ji su ko ni akɛkadiɔ nilee faŋŋ lɛ.”\n^ kk. 12 Nɔ ni yɔɔ miishɛɛ ji akɛ, Biblia lɛ kɛ tsuishitoo toɔ henɔwomɔ he ni anaa srɔto ni yɔɔ amɛteŋ. (Jajelɔ 7:8) Yehowa tsuishitoo lɛ kɛ eheshibaa lɛ he odaseyeli babaoo haa.—2 Petro 3:9.\n^ kk. 18 Awieɔ Yehowa he yɛ Lala 86:5 lɛ akɛ ‘ehi ni eŋɔfaa mra.’ Beni atsɔɔ nakai lala lɛ shishi kɛyaa Hela wiemɔ mli lɛ, atsɔɔ wiemɔ ni ji “oŋɔfaa mra” lɛ shishi akɛ e·pi·ei·kesʹ, loo “ohiɛ kã shi.”\n2 Mose 32:9-14 Yehowa jie heshibaa kpo, yɛ Mose faikpamɔ kɛha Israel lɛ hetoohamɔ mli, yɛ mɛɛ gbɛ nɔ?\nKojolɔi 6:36-40 Yehowa jie tsuishitoo kɛ hiɛshikamɔ kpo yɛ Gideon nibimɔi lɛ ahetoohamɔ mli yɛ mɛɛ gbɛ nɔ?\nLala 113:1-9 Yehowa maa nɔ mi akɛ ebaa ehe shi, yɛ bɔ ni ekɛ adesai yeɔ haa lɛ gbɛfaŋ, yɛ mɛɛ gbɛ nɔ?\nLuka 1:46-55 Te Maria he eye akɛ Yehowa buɔ heshibalɔi kɛ ohiafoi lɛ ehaa tɛŋŋ? Susumɔ nɛɛ baanyɛ aná wɔnɔ hewalɛ yɛ mɛɛ gbɛ nɔ?\n7 Ani Nyɔŋmɔ Baabo Toi?


Kɛ́ Yehowa Odasefoi kɛ Nanemɛi Kristofoi Bɔ lɛ, Mɛɛ Sɛɛ Amɛnáa?\nWɔyaa Kristofoi akpeei daa ekɔɔɔ he eko kɛ́ hulu miitso jio, nugbɔ miinɛ jio, loo kɛ́ esa akɛ wɔnyiɛ kɛtsɔ koo hayii mli po. Mɛni hewɔ Yehowa Odasefoi bɔɔ mɔdɛŋ ni amɛkɛ amɛnyɛmimɛi Kristofoi lɛ akpe yɛ naagbai ni amɛkɛkpeɔ yɛ shihilɛ mli kɛ bɔ ni etɔɔ amɛ beni amɛkpa nitsumɔ lɛ fɛɛ sɛɛ lɛ?\nKɛha wɔhilɛkɛhamɔ. Beni Paulo wieɔ mɛi ni wɔkɛshãraa yɛ Kristofoi akpeei ashishi lɛ ahe lɛ, eŋma akɛ: “Wɔyɔseyɔsea wɔhe.” (Hebribii 10:24) Wiemɔ nɛɛ tsɔɔ “nii ahe ni asusuɔ jogbaŋŋ,” ni ji ni wɔle wɔhe. No hewɔ lɛ, bɔfo lɛ wiemɔi lɛ woɔ wɔ hewalɛ ni wɔsusu mɛi krokomɛi ahe. Kɛ́ wɔbɛŋkɛ Kristofoi awekui krokomɛi ni wɔbale amɛ jogbaŋŋ lɛ, wɔbaayɔse akɛ amɛteaŋ mɛi komɛi etsɔmɔ shihilɛi ni mli wawai ni tamɔ wɔnɔ lɛ nɔŋŋ mli ni amɛye omanye, ni no hewɔ lɛ, amɛbaanyɛ amɛye amɛbua wɔ ni wɔ hu wɔye omanye.\nEhaa wekukpaa kpakpa hiɔ wɔkɛ wɔnanemɛi Kristofoi lɛ ateŋ. Mɛi ni wɔkɛkpeɔ yɛ wɔ-Kristofoi akpeei ashishi lɛ ji wɔnanemɛi ni wɔle jogbaŋŋ, shi jeee mɛi ni wɔle hiɛaŋhiɛaŋ kɛkɛ. Bei komɛi lɛ, wɔkɛ wɔhe woɔ hiɛtserɛjiemɔi ni sa mli kutuu. Mɛɛ sɛɛ wɔnáa yɛ naanyobɔɔ ni tamɔ nɛkɛ lɛ mli? Ehaa wɔnáa bulɛ ni mli kwɔ kɛhaa wɔhe, ni no haa suɔmɔ ni wɔyɔɔ kɛha wɔhe lɛ mli waa. Agbɛnɛ hu, kɛ́ wɔnanemɛi lɛ kɛ naagbai miikpe lɛ, wɔjɛɔ wɔsuɔmɔ mli wɔyeɔ wɔbuaa amɛ ejaakɛ wekukpaa ni mli wa kã wɔ kɛ amɛ teŋ. (Abɛi 17:17) Kɛ́ wɔkɛ wɔsafoŋbii lɛ fɛɛ shãra lɛ, wɔkɛtsɔɔ akɛ wɔsusuɔ wɔ fɛɛ wɔhe pɛpɛɛpɛ.—1 Korintobii 12:25, 26.\nWɔmiiwo bo hewalɛ ni okɛ mɛi ni feɔ Nyɔŋmɔ suɔmɔnaa nii lɛ abɔ naanyo. Obaaná nanemɛi ni tamɔ nakai yɛ Yehowa Odasefoi lɛ ateŋ. Ofainɛ kaaha nɔ ko nɔ ko tsi onáa yɛ naanyo ni okɛ wɔ aaabɔ lɛ he.\nMɛɛ sɛɛ wɔnáa kɛ́ wɔkpe kutuu ni wɔkɛ wɔnyɛmimɛi Kristofoi lɛ gba sane yɛ asafoŋ kpeei ashishi?\nMɛɛ be obaasumɔ ni obasara wɔ ni ole wɔsafoŋbii lɛ jogbaŋŋ?


Baiblo Mi Sanehi Mawu Ka Abraham Hemi kɛ Yemi nɛ E Hyɛ - Yehowa Odasefoli Internet Nítsumi He\nANƐ o na nɔ́ nɛ Abraham ngɛ pee ɔ lo? E hɛɛ ha, nɛ e pee kaa nɔ́ nɛ e yaa gbe e bi ɔ. Mɛni ma ha e pee nɔ́ ko kaa ja? Kekleekle ɔ, ha nɛ waa hyɛ bɔnɛ pee ha nɛ Abraham kɛ Sara fɔ a bi ɔ.\nMo kai kaa Mawu wo mɛ si kaa e ma ha nɛ a fɔ binyumu. Se e pee kaa nɔ́ nɛ siwo ɔ be nyɛe maa ba mi, ejakaa Abraham kɛ Sara bwɔ. Se kɛ̃ ɔ, Abraham ngɛ hemi kɛ yemi kaa Mawu ma nyɛ maa tsu enɛ ɔ he ní. Lɔɔ heje ɔ, mɛni ba?\nBenɛ Mawu wo Abraham si ɔ, jeha kake ba be. Kɛkɛ nɛ benɛ Abraham ye jeha 100 nɛ́ e yo Sara hu ye jeha 90, a fɔ binyumu nɛ a wo lɛ biɛ ke Isak. Mawu ye e si womi ɔ nɔ!\nSe benɛ Isak wa a, Yehowa ka Abraham hemi kɛ yemi ɔ nɛ e hyɛ. Yehowa tsɛ lɛ: ‘Abraham!’ Nɛ Abraham he nɔ ke: ‘Ne mi!’ Kɛkɛ nɛ Mawu de lɛ ke: ‘Ngɔɔ o binyumu Isak, nɛ ji o bi kake too ɔ, konɛ o kɛ lɛ nɛ ya yoku nɛ ma tsɔɔ mo ɔ nɔ. Ke nyɛ ya su lejɛ ɔ, gbee o binyumu ɔ nɛ o ngɔ lɛ kɛ sa bɔ ha mi.’\nMunyu nɛ ɔ hao Abraham wawɛɛ nitsɛ, ejakaa e suɔ e binyumuyo ɔ saminya. Nɛ mo kai hu kaa, Mawu wo si kaa Abraham bimɛ maa hi Kanaan zugba a nɔ. Se ke Isak gbo ɔ, kɛ enɛ ɔ maa pee kɛ ba mi kɛɛ? E ngɛ mi kaa Abraham nui enɛ ɔ sisi mohu, se kɛ̃ ɔ, e bu Mawu tue.\nBenɛ a su yoku ɔ nɔ ɔ, Abraham fĩ Isak nɛ e ngɔ lɛ kɛ fɔ bɔ sami latɛ nɛ e pee ɔ nɔ. Kɛkɛ nɛ e je ha kpo konɛ e kɛ gbe e bi ɔ. Se amlɔ nɔuu kɛkɛ nɛ Mawu bɔfo ko tsɛ lɛ: ‘Abraham, Abraham!’ Nɛ Abraham he nɔ ke: ‘Ne mi!’\nMawu de lɛ ke: ‘Koo ta jokuɛ ɔ he, nɛ koo pee lɛ nɔ́ ko nɔ́ ko. Kpaako i na kaa o ngɛ hemi kɛ yemi ngɛ ye mi, ejakaa o tsi we o bi kake too ɔ nya ngɔ ha o he.’\nAbraham hemi kɛ yemi ngɛ Mawu mi kle nitsɛ! E he ye kaa nɔ́ ko nɔ́ ko be nɛ Yehowa be nyɛe maa pee. Nɛ e he ye hu kaa Yehowa ma nyɛ ma tle Isak si kɛ je gbeje. Se, e pi Yehowa suɔmi nya nitsɛ kaa e ha Abraham nɛ gbe Isak. Lɔɔ he ɔ, Mawu ha nɛ jijɔ ko ya du tso ko kpɛ ngɛ a kasa nya je, nɛ e de Abraham kaa e ngɔ to ɔ mohu kɛ sa bɔ ngɛ e bi ɔ nane mi.\n1 Mose 21:1-7; 22:1-8.\nMɛni si Mawu wo Abraham, nɛ mɛni blɔ nɔ Mawu ye e si womi ɔ nɔ ngɛ?\nKaa bɔnɛ o na ngɛ foni ɔ mi ɔ, kɛ Mawu ka Abraham hemi kɛ yemi ha kɛɛ?\nMɛni Abraham pee, be mi nɛ e nui nɔ́ heje nɛ Mawu de lɛ ke e ngɔ e bi ɔ kɛ sã bɔ ɔ sisi po ɔ?\nMɛni ba benɛ Abraham je ha kpo konɛ e kɛ gbe e bi ɔ?\nKɛ hemi kɛ yemi nɛ Abraham ngɛ ngɛ́ Mawu mi ɔ mi wa ha kɛɛ?\nMɛni Mawu je kɛ ha Abraham konɛ e kɛ sã bɔ ɔ, nɛ mɛni blɔ nɔ e pee enɛ ɔ?\nKane 1 Mose 21:1-7.\nMɛni heje Abraham po e bi ɔ ngɛ ligbi kpaanyɔne ɔ nɔ? (1 Mose 17:10-12; 21:4)\nKane 1 Mose 22:1-18.\nMɛni blɔ nɔ Isak ba e he si ha e tsɛ Abraham, nɛ mɛni ji nɔ́ ko nɛ́ he hia wawɛɛ nɛ maa ya nɔ hwɔɔ se he foni enɛ ɔ peeɔ? (1 Mose 22:7-9; 1 Kor. 5:7; Fil. 2:8, 9)


Sanhedrin lɛ kɛ Yesu Ye Sane (Mateo 26) | Yesu Wala Shihilɛ\nMATEO 26:57-68 MARKO 14:53-65 LUKA 22:54, 63-65, YOHANE 18:13, 14, 19-24\nAKƐ YESU TEE ANA NI JI TSUTSU OSƆFONUKPA LƐ ŊƆƆ\nSANHEDRIN LƐ YE SANE NI EJAAA YƐ MLA NAA\nBe ni afimɔ Yesu tamɔ efɔŋfeelɔ ko lɛ, akɛ lɛ tee Ana ŋɔɔ, mɔ ni sɔmɔ akɛ osɔfonukpa be ni Yesu ji gbekɛ fioo ni ehã tsɔɔlɔi lɛ anaa kpɛ amɛhe yɛ sɔlemɔwe lɛ. (Luka 2:42, 47) Sɛɛ mli lɛ, Ana bihii lɛ ekomɛi sɔmɔ akɛ osɔfonukpai, shi amrɔ nɛɛ ebiyoo wu Kaiafa ji osɔfonukpa.\nBe ni akɛ Yesu tee Ana shĩa lɛ, Kaiafa ná be koni ehã Sanhedrin lɛ naa abakpe shi. Saneyelihe nɛɛ mli bii ayibɔ ji 71, ni osɔfonukpa lɛ kɛ mɛi ni esɔmɔ pɛŋ akɛ osɔfonukpai lɛ fata he.\nAna bi Yesu “ekaselɔi lɛ kɛ etsɔɔmɔi lɛ ahe saji.” Yesu hã lɛ hetoo faŋŋ akɛ: “Miwieɔ mitsɔɔ je lɛ kpetekplee. Daa nɛɛ, mitsɔɔ nii yɛ kpeehei lɛ kɛ sɔlemɔwe lɛ, he ni Yudafoi lɛ buaa amɛhe naa yɛ lɛ, ni miwieee nɔ ko yɛ teemɔŋ. Mɛni hewɔ obiɔ mi sane? Bi mɛi ni enu nɔ ni mikɛ amɛ wie lɛ moŋ sane.”—Yohane 18:19-21.\nBulɔi lɛ ateŋ mɔ kome ni damɔ jɛmɛ lɛ gba Yesu hiɛ ma ni ekã lɛ ekɛɛ: “Ani nakai esa akɛ ohã osɔfo tsiifonyo lɛ hetoo?” Shi akɛni Yesu le akɛ etɔ̃ko hewɔ lɛ, ehã lɛ hetoo akɛ: “Kɛ́ miwie efɔŋ ko lɛ, ye efɔŋ lɛ he odase; shi kɛ́ nɔ ni miwie lɛ ja lɛ, mɛni hewɔ ogbaa mi ma mɔ?” (Yohane 18:22, 23) Kɛkɛ ni Ana hã akɛ Yesu tee eshaanuu Kaiafa ŋɔɔ.\nNo mli lɛ, Sanhedrin lɛ fɛɛ—osɔfonukpa lɛ, maŋ onukpai lɛ, kɛ woloŋmalɔi lɛ—naa ebakpe shi. Amɛnaa bakpe shi yɛ Kaiafa shĩa lɛ. Ejaaa yɛ mla naa akɛ abaaye sane tamɔ nɛkɛ yɛ gbi gbɛkɛ ni ayeɔ Hehoo lɛ nɔ, shi akɛni amɛmiitao amɛtsu amɛyiŋtoo fɔŋ lɛ he nii hewɔ lɛ, enɛ shiii amɛ kpu po.\nKuu nɛɛ nyɛŋ aye jalɛ sane kɔkɔɔkɔ. Be ni Yesu tee Lazaro shi lɛ, Sanhedrin lɛ kpɛ mli akɛ amɛbaagbe Yesu. (Yohane 11:47-53) Agbɛnɛ hu, gbii fioo komɛi ni tsɔ hiɛ lɛ, jamɔŋ hiɛnyiɛlɔi lɛ tee Yesu yi nɔ apam akɛ amɛbaamɔ lɛ ni amɛgbe lɛ. (Mateo 26:3, 4) Anɔkwa, dani abaaye Yesu sane lɛ po lɛ, no mli lɛ abu lɛ gbele fɔ momo!\nKɛfata kpe ni amɛkpe bɔ ni mla eŋmɛɛɛ gbɛ lɛ he lɛ, osɔfoi tsiifoi lɛ kɛ Sanhedrin lɛ mli bii krokomɛi lɛ bɔi amale odasefoi ni baaye amale odase amɛshi Yesu lɛ taomɔ. Amɛná mɛi pii, shi amɛdasei lɛ kpãaa gbee. Naagbee lɛ, mɛi enyɔ ba ni amɛbawie akɛ: “Wɔnu ni eekɛɛ akɛ, ‘Makumɔ sɔlemɔwe nɛɛ ni akɛ niji fee lɛ, ni yɛ gbii etɛ mli lɛ, mama ekroko ni jeee niji akɛfee.’” (Marko 14:58) Fɛɛ sɛɛ lɛ, odase ni hii nɛɛ po ye lɛ kpãaa gbee.\nKaiafa bi Yesu akɛ: “Ani obɛ naajiemɔ ko? Mɛni oyɔɔ kɛɛmɔ yɛ odase ni hii nɛɛ yeɔ shiɔ bo lɛ he?” (Marko 14:60) Yɛ amale odase nɛɛ ni odasefoi ni kɛ amɛhe kpãaa gbee lɛ ye amɛshi Yesu lɛ fɛɛ sɛɛ lɛ, etswaaa esɛŋ. No hewɔ lɛ, Osɔfonukpa Kaiafa tsɔ̃ ŋaa kroko.\nKaiafa le akɛ Yudafoi lɛ sumɔɔɔ ni amɛnuɔ akɛ mɔ ko miitsɛ ehe Nyɔŋmɔ Bi. Mra mli be ni Yesu tsɛ Nyɔŋmɔ akɛ e-Tsɛ lɛ, Yudafoi lɛ ka lɛ gbee, ejaakɛ amɛkɛɛ akɛ “eetsɔɔ akɛ ekɛ Nyɔŋmɔ yeɔ egbɔ.” (Yohane 5:17, 18; 10:31-39) Akɛni Kaiafa le jogbaŋŋ akɛ enɛ baatee mɛi amlifu shi hewɔ lɛ, etsɔ ŋaa gbɛ nɔ ekɛɛ Yesu akɛ: “Miifã bo ni okã kitã yɛ Nyɔŋmɔ hiɛkãalɔ lɛ hiɛ akɛ obaawie anɔkwale, ni okɛɛ wɔ kɛji bo ji Kristo lɛ, Nyɔŋmɔ Bi lɛ!” (Mateo 26:63) Anɔkwa, Yesu ehã ale akɛ lɛ ji Nyɔŋmɔ Bi lɛ. (Yohane 3:18; 5:25; 11:4) Amrɔ nɛɛ kɛ́ efeee nakai lɛ, no baatsɔɔ akɛ ekpɛlɛɛɛ nɔ akɛ lɛ ji Nyɔŋmɔ Bi lɛ kɛ Kristo lɛ. No hewɔ lɛ, Yesu kɛɛ akɛ: “Mi ni; ni nyɛbaana gbɔmɔ Bi lɛ ta hewalɛ ninejurɔ nɔ ni ekɛ ŋwɛi atatui lɛ miiba.”—Marko 14:62.\nKɛkɛ ni Kaiafa kwa ekɛ mlifu gbala etade, ni ebo ekɛɛ: “Ebɔ musu! Mɛɛ odasefoi krokomɛi wɔtaoɔ dɔŋŋ? Nyɛkwɛa! Amrɔ nɛɛ, nyɛnu musubɔɔ lɛ. Te nyɛsusuɔ tɛŋŋ?” Sanhedrin lɛ bua yɛ gbɛ ni ejaaa nɔ akɛ: “Esa gbele.”—Mateo 26:65, 66.\nKɛkɛ ni amɛbɔi Yesu he fɛoyeli ni amɛmamɔ lɛ atswɛrɛ. Mɛi krokomɛi gbala ehiɛ mai ni amɛfɛ̃ lajɔ̃ shwie ehiɛ. Kɛ́ amɛha ehiɛ ni amɛgbala lɛ mai lɛ, amɛkɛ hefɛoyeli kɛɔ lɛ akɛ: “Gbaa! Namɔ gba bo ma lɛ?” (Luka 22:64) Naa Nyɔŋmɔ Bi lɛ ni aafee lɛ niseniianii ni akɛ lɛ miiye sane gbɛkɛ bɔ ni mla eŋmɛɛɛ gbɛ!\nNɛgbɛ akɛ Yesu tee klɛŋklɛŋ? Ni mɛni afee lɛ yɛ jɛmɛ?\nNo sɛɛ lɛ nɛgbɛ akɛ Yesu tee? Ni te Kaiafa fee tɛŋŋ ehã Sanhedrin lɛ bua akɛ Yesu sa gbele lɛ?\nMɛɛ niseniianii afee Yesu be ni ayeɔ esane lɛ?


Bɔfoi 19 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nBɔfoi Lɛ Anitsumɔi 19:1-41\nPaulo yɛ Efeso; abaptisi mɛi komɛi ekoŋŋ (1-7)\nPaulo tsɔɔ nii (8-10)\nAye omanye yɛ daimonioi ni mɛi kɛshara lɛ fɛɛ sɛɛ (11-20)\nBasabasafeemɔ yɛ Efeso (21-41)\n19 Eba mli akɛ be ni Apolo+ yɔɔ Korinto lɛ, Paulo yatsɔ kpokpai ni kɛ ŋshɔnaagbɛ jekɛ lɛ anɔ, ni ekpeleke shi kɛbaje Efeso.+ Eyana kaselɔi komɛi yɛ jɛmɛ 2 ni ekɛɛ amɛ akɛ: “Be ni nyɛhe nyɛye lɛ, ani nyɛná mumɔ krɔŋkrɔŋ?”+ Amɛhere lɛ nɔ akɛ: “Ei, wɔnuko dã akɛ mumɔ krɔŋkrɔŋ ko yɛ.” 3 No hewɔ lɛ, ekɛɛ akɛ: “Belɛ, mɛɛ baptisimɔ akɛbaptisi nyɛ?” Amɛkɛɛ: “Yohane baptisimɔ lɛ.”+ 4 Paulo kɛɛ akɛ: “Yohane lɛ, ebaptisi kɛ baptisimɔ ni feɔ tsuitsakemɔ he okadi,+ ni ekɛɛ gbɔmɛi lɛ koni amɛhe mɔ ni baa yɛ esɛɛ,+ ni ji Yesu lɛ, nɔ amɛye.” 5 Be ni amɛnu enɛ lɛ, abaptisi amɛ yɛ Nuŋtsɔ Yesu gbɛ́i lɛ mli. 6 Ni be ni Paulo kɛ eniji ŋmɛlɛ amɛnɔ lɛ, mumɔ krɔŋkrɔŋ lɛ ba amɛnɔ,+ ni amɛbɔi maŋsɛɛ wiemɔi wiemɔ ni amɛgba.+ 7 Amɛyifalɛ aaafee hii 12. 8 Ni ebote kpeehe lɛ,+ ni ewie kɛ ekãa nyɔji etɛ sɔŋŋ, ehã wiemɔi ni ekɛ mɛi susu Nyɔŋmɔ Maŋtsɛyeli lɛ he yɛ gbɛ ni tsɔɔ mɔ yiŋ nɔ.+ 9 Shi be ni amɛteŋ mɛi komɛi kɛ kuɛŋtimɔ kpoo akɛ amɛbaahe amɛye,* ni amɛwie Gbɛ Lɛ+ he wiemɔi fɔji yɛ mɛi babaoo ahiɛ lɛ, egbala ehe shi kɛje amɛhe,+ ni etse kaselɔi lɛ kɛje amɛhe, ni daa gbi lɛ eyahãa wiemɔi yɛ Tirano skul asa lɛ nɔ. 10 Enɛ tee nɔ afii enyɔ, ni no hewɔ lɛ, mɛi fɛɛ ni yɔɔ Asia kpokpaa lɛ nɔ lɛ, Yudafoi kɛ Greekbii fɛɛ, nu Nuŋtsɔ lɛ wiemɔ lɛ. 11 Ni Nyɔŋmɔ tee nɔ etsɔ Paulo nine nɔ etsu hewalɛ nitsumɔi ni nɔ bɛ,+ 12 aahu po akɛ, akɛ klaladukui kɛ atadei ni awoɔ kɛsɔmɔɔ ni esa egbɔmɔtso he lɛ yahãa helatsɛmɛi,+ ni amɛhelai lɛ yaa, ni mumɔi fɔji lɛ jeɔ kpo.+ 13 Shi Yudafoi lɛ ateŋ mɛi komɛi ni kpaa shi amɛfãmɔɔ daimonioi lɛ hu ka akɛ amɛkɛ Nuŋtsɔ Yesu gbɛ́i lɛ baatsu nii yɛ mɛi ni yɔɔ mumɔi fɔji lɛ anɔ; amɛkɛɔ akɛ: “Miitsɔ Yesu, mɔ ni Paulo shiɛɔ lɛ lɛ nɔ miifã nyɛyi.”+ 14 No mli lɛ, Yudanyo ko ni atsɛɔ lɛ Skeva ni eji osɔfoi hiɛnaanɔbii lɛ ateŋ mɔ kome lɛ yɛ bihii kpawo ni feɔ nakai. 15 Shi mumɔ fɔŋ lɛ hã amɛ hetoo akɛ: “Mile Yesu,+ ni mile Paulo hu;+ shi nyɛ lɛ, namɛi ji nyɛ?” 16 Kɛkɛ ni nuu ni yɔɔ mumɔ fɔŋ lɛ tutua amɛ, ni enine tsɔ amɛnɔ ekomekomei, ni efee amɛ butuu, no hewɔ lɛ, amɛjo foi kɛje nakai shĩa lɛ kɛ amɛhe folo* ni amɛpila. 17 Mɛi fɛɛ, Yudafoi kɛ Greekbii fɛɛ ni yɔɔ Efeso lɛ, ná le sane nɛɛ; ni gbeyei mɔmɔ amɛ fɛɛ, ni atee nɔ awó Nuŋtsɔ Yesu gbɛ́i lɛ nɔ gojoo. 18 Ni mɛi ni ebahe Nuŋtsɔ lɛ nɔ amɛye lɛ ateŋ mɛi babaoo baa amɛbajajeɔ amɛnifeemɔi lɛ yɛ faŋŋ. 19 Anɔkwa, mɛi ni tsutsu lɛ amɛfeɔ majik lɛ ateŋ mɛi saŋŋ kɛ amɛwoji lɛ bashwie shi ni amɛshã yɛ mɛi fɛɛ ahiɛ.+ Ni amɛbu fɛɛ naa ni amɛna akɛ fɛɛ feɔ jwiɛtɛi kapɛji 50,000. 20 No hewɔ lɛ, Yehowa* wiemɔ lɛ tsɔ hewalɛ kpele nɔ etee nɔ eshwere ni ehe shi.+ 21 Be ni agbe nibii nɛɛ anaa lɛ, Paulo kpɛ eyiŋ akɛ ebaayatsɔ Makedonia+ kɛ Akaia, ni no sɛɛ lɛ, ebaaya Yerusalem.+ Ekɛɛ akɛ: “Kɛ́ mitee jɛmɛ lɛ, maya Roma hu.”+ 22 No hewɔ lɛ, etsu mɛi ni sɔmɔɔ lɛ lɛ ateŋ mɛi enyɔ, Timoteo+ kɛ Erasto,+ kɛtee Makedonia, shi lɛ diɛŋtsɛ lɛ ehi shi be fioo yɛ Asia kpokpaa lɛ nɔ. 23 Nakai be lɛ mli nɔŋŋ lɛ, basabasafeemɔ+ kpele ko bate shi yɛ Gbɛ Lɛ hewɔ.+ 24 Ejaakɛ nuu jwiɛtɛi ŋaalɔ ko ni atsɛɔ lɛ Demetrio ni kɛ jwiɛtɛi feɔ Artemi wɔŋtsũ lɛ henɔi bibii lɛ hãa ŋaalɔi lɛ náa nii pii.+ 25 Ebua amɛ kɛ mɛi krokomɛi ni tsuɔ nakai nitsumɔ lɛ anaa ni ekɛɛ: “Ataamɛi, nyɛle jogbaŋŋ akɛ nitsumɔ nɛɛ nɔ wɔtsɔɔ wɔnáa nii. 26 Amrɔ nɛɛ, nyɛmiina ni nyɛmiinu akɛ jeee yɛ Efeso+ pɛ, shi moŋ yɛ Asia kpokpaa lɛ kpotoo nɔ lɛ, nɛkɛ Paulo nɛɛ ehã mɛi babaoo ayiŋ etsɔ ni ehã amɛná susumɔ kroko, ni ekɛɔ akɛ nyɔŋmɔi ni akɛ niji fee lɛ, jeee nyɔŋmɔi diɛŋtsɛ ji amɛ.+ 27 Agbɛnɛ hu, oshãra ni yɔɔ ji akɛ, jeee akɛ abuŋ wɔnitsumɔ nɛɛ kɛkɛ, shi moŋ nyɔŋmɔyoo kpele Artemi ni Asia kpokpaa lɛ fɛɛ kɛ shikpɔŋ muu lɛ fɛɛ jáa lɛ lɛ sɔlemɔ shĩa lɛ hu, abuŋ lɛ ahãŋ nɔ ko nɔ ko, ni abaabutu enunyam kpele lɛ.” 28 Be ni hii lɛ nu enɛ lɛ, amɛmli fu waa ni amɛbɔi bolɔmɔ akɛ: “Efesobii Artemi lɛ, eje agbo!” 29 No hewɔ lɛ, maŋ lɛ mli fɛɛ fee basabasa ni amɛ fɛɛ amɛsha foi kɛyabote nikwɛmɔhe lɛ, ni amɛgbala Gaio kɛ Aristarko,+ Makedoniabii ni fata Paulo he kɛfãa gbɛ lɛ, amɛfata amɛhe kɛtee. 30 No mli lɛ, Paulo miitao ebote mli ni eya mɛi lɛ ateŋ, shi kaselɔi lɛ eŋmɛɛɛ lɛ gbɛ. 31 Gbijurɔyelii kɛ shwɛmɔi ahe gbɛjianɔtolɔi komɛi hu ni sumɔɔ esane lɛ kɛ wiemɔ tsu ni ayakpa lɛ fai akɛ ekabote nikwɛmɔhe lɛ ni ekɛ ewala yawo oshãra mli. 32 Anɔkwa, mɛi komɛi miibolɔ nɛkɛ, ni mɛi krokomɛi hu miibolɔ nɛkɛ; ejaakɛ mɛi ni bua shi lɛ miifee basabasa, ni amɛteŋ mɛi pii po leee nɔ hewɔ ni amɛbabua amɛhe naa lɛ. 33 No hewɔ lɛ, amɛkɛ Aleksanda je kpo kɛje mɛi ni bua shi lɛ ateŋ, ni Yudafoi lɛ tsirɛ lɛ kɛba hiɛ, ni Aleksanda kɛ enine fee okadi ni eetao ejie enaa yɛ mɛi lɛ ahiɛ. 34 Shi be ni amɛyɔse akɛ Yudanyo ji lɛ lɛ, amɛ fɛɛ amɛkɛ gbee kome bolɔ aaafee ŋmɛlɛtswai enyɔ sɔŋŋ akɛ: “Efesobii Artemi lɛ, eje agbo!” 35 Agbɛnɛ, be ni maŋ lɛ nɔkwɛlɔ lɛ ehã mɛi ni bua shi lɛ efee dioo lɛ, ekɛɛ akɛ: “Ataamɛi Efesobii, mɛɛ gbɔmɔ po yɔɔ ni leee akɛ Efesobii amaŋ lɛ ji Artemi kpele lɛ sɔlemɔ shĩa lɛ kɛ amaga ni jɛ ŋwɛi kɛba lɛ fɛɛ nɔkwɛlɔ? 36 Akɛni ŋwanejee ko bɛ nibii nɛɛ ahe hewɔ lɛ, esa akɛ nyɛfee dioo, ni nyɛkafee gidigidi ko. 37 Ejaakɛ nyɛkɛ hii nɛɛ eba biɛ, ni amɛjeee mɛi ni juɔ sɔlemɔ shĩai amli nii, ni amɛjeee mɛi ni wieɔ wɔnyɔŋmɔyoo lɛ he wiemɔ fɔŋ hu. 38 No hewɔ lɛ, kɛ́ Demetrio+ kɛ ŋaalɔi ni fata ehe lɛ kɛ mɔ ko yɛ sane ko lɛ, saneyeli gbii yɛ, ni prokɔnsɔlii* hu yɛ; nyɛhãa amɛkɛ sane ni amɛkɛ mɔ lɛ yɔɔ lɛ abaa. 39 Shi kɛ́ nyɛmiitao nɔ ko ni fe no lɛ, esa akɛ akpɛ mli yɛ mla naa henaabuamɔ mli. 40 Ejaakɛ kɛ́ wɔkwɛɛɛ ni ahi lɛ, abaabu wɔ akɛ maŋ hiɛ atuatselɔi yɛ ŋmɛnɛ gbi nɛɛ sane lɛ hewɔ, ejaakɛ wɔbɛ nɔ ko kwraa ni wɔkɛbaajie wɔnaa akɛ no hewɔ mɛi babaoo nɛɛ feɔ basabasa lɛ.” 41 Ni be ni ewie enɛ egbe naa lɛ, ewo mɛi ni ebabua amɛhe naa lɛ gbɛ.\n^ Loo “tee nɔ amɛkpiliŋ amɛtsui, ni amɛheee amɛyeee.”\n^ Prokɔnsɔl ji Roma amralo kɛhã kpokpaa ko. Kwɛmɔ Wiemɔi Titrii Amligbalamɔ lɛ.


Bɔ ni Abifao Hãa Oshihilɛ kɛ Ogbalashihilɛ Tsakeɔ | Weku ni Yɔɔ Miishɛɛ\nKANEMƆ YƐ Abui Acholi Afrikaans Ahanta Ajië Albania Altai Alur Amerika Mumuii Awiemɔ Amharic Angola Mumuii Awiemɔ Arabic Arabic (Morocco) Arabic (Tunisia) Argentina Mumuii Awiemɔ Armenia Armenia (West) Assamese Ateso Aukan Australia Mumuii Awiemɔ Awajun Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Blɔfo Bolivia Mumuii Awiemɔ Bomu Boulou Brazil Mumuii Awiemɔ Bulgaria Bété Cambodia Catalan Cebuano Changana (Zimbabwe) Chavacano Chichewa Chile Mumuii Awiemɔ Chin (Hakha) Chin (Tiddim) Chin (Zotung) China Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mumuii Awiemɔ Comorian (Ngazidja) Croatia Cuban Sign Language Czech Czech Mumuii Awiemɔ Damara Dangme Dayak Ngaju Denmark Digor Diola Douala Drehu Dusun Dutch Ecuador Mumuii Awiemɔ Edo Efik Emberá (Catío) Esan Estonia Ewe Faroese Fiji Finland Finland Mumuii Awiemɔ Fon Frafra French French Mumuii Awiemɔ Ga Galician Garifuna Georgia Germany Germany Mumuii Awiemɔ Ghana Mumuii Awiemɔ Gitonga Greenland Guarani Guarani (Bolivia) Guatemala Mumuii Awiemɔ Guerze Guianese Creole Gujarat Gun Guna Haitian Creole Hausa Hebri Hela Herero Hiligaynon Hindi Hiri Motu Hmong (White) Huastec Hungary Hungary Mumuii Awiemɔ Iban Ibanag Ibinda Iceland Igbo Iloko India Mumuii Awiemɔ Indonesia Indonesia Mumuii Awiemɔ Ireland Isoko Italia Italia Mumuii Awiemɔ Japan Japan Mumuii Awiemɔ Javanese Jula Kabardin-Cherkess Kabiye Kabyle Kachin Kalanga (Zimbabwe) Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korea Korea Mumuii Awiemɔ Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Laos Latvia Lenje Lhukonzo Lingala Lithuania Lomwe Low German Luganda Lugbara Lunda Luo Macedonia Macua Madagascar Mumuii Awiemɔ Madura Malagasy Malawi Mumuii Awiemɔ Malay Malayalam Malta Mam Mambwe-Lungu Mandjak Maninkakan (Eastern) Mapudungun Marathi Mauritia Creole Maya Mayo Mazahua Mazatec (Huautla) Mbukushu Mende Meru Mexico Mumuii Awiemɔ Mingrelian Mixe (North Central) Mixtec (Guerrero) Mixtec (Huajuapan) Mizo Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepali Nepali Mumuii Awiemɔ New Zealand Mumuii Awiemɔ Ngabere Ngangela Nias Niue Norway Nsenga (Zambia) Nyaneka Nyungwe Nzema Odia Oromo Ossetia Otetela Otomi (Mezquital Valley) Panaman Mumuii Awiemɔ Pangasinan Papiamento (Aruba) Papiamento (Curaçao) Paraguay Mumuii Awiemɔ Pennsylvania German Persia Pidgin (Cameroon) Poland Poland Mumuii Awiemɔ Portugal (Portugal) Portugal Mumuii Awiemɔ Portuguese (Brazil) Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Rumanyo Runyankore Russia Russia Mumuii Awiemɔ Rutoro Réunion Creole Samoa Sangir Sango Saramacca Sarnami Sena Sepedi Serbia (Roma) Serbian (Cyrillic) Serer Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin Somali Spania Spania Mumuii Awiemɔ Sranantongo Sunda Susu Swahili Swahili (Congo) Swati Sweden Swedish Mumuii Awiemɔ Tagalog Tahiti Taiwan Mumuii Awiemɔ Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Toraja Totonac Tshiluba Tshwa Tsonga Turkey Turkmen Turkmen (Cyrillic) Tuvalu Tuvinia Twi Tzeltal Tzotzil Udmurt Uighur (Arabic) Uighur (Cyrillic) Ukrain Umbundu Urdu Urhobo Uruund Uzbek Uzbek (Roman) Valencian Venda Venezuela Mumuii Awiemɔ Vezo Vietnam Vietnam Mumuii Awiemɔ Wallis Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Mumuii Awiemɔ Zulu\nBɔ ni Abifabii Hãa Gbalashihilɛ Tsakeɔ\n“Yehowa gboshinii ni ehãa ji bii.”—Lala 127:3\nKɛ́ afɔ abifao lɛ, efɔlɔi náa miishɛɛ naakpa, shi yɛ nakai beaŋ nɔŋŋ lɛ no kɛ sɔ̃ kpele bafɔ̃ɔ amɛnɔ. Kɛ́ nyɛfɔ klɛŋklɛŋ kwraa lɛ, ekolɛ nyɛhiɛ baafee nyɛ yaa akɛ abifao lɛ kwɛmɔ miihe nyɛbe kɛ nyɛhewalɛ fɛɛ. Wɔ kpakpa ni nyɛnáaa nyɛwɔ kɛ tsakemɔi ni baa yɛ bɔ ni nyɛnuɔ nii ahe nyɛhãa lɛ mli lɛ baanyɛ ekɛ naagba aba nyɛteŋ. Esa akɛ okɛ ohefatalɔ lɛ fɛɛ afee tsakemɔi koni nyɛkwɛ nyɛbi lɛ, ni yɛ nakai beaŋ nɔŋŋ lɛ nyɛbaa nyɛgbãla lɛ yi. Mɛɛ gbɛ nɔ ŋaawoi ni yɔɔ Biblia lɛ mli lɛ baanyɛ aye abua nyɛ koni nyɛtsu naagbai nɛɛ ahe nii?\n1 NYƐNUA BƆ NI ABIFAO LƐ EHÃ NYƐSHIHILƐ ETSAKE LƐ SHISHI\nNƆ NI BIBLIA LƐ KƐƆ: “Suɔmɔ toɔ etsui shi ni emli hi.” Kɛfata he lɛ, suɔmɔ ‘fooo lɛ diɛŋtsɛ enɔ mli, emli wooo la.’ (1 Korintobii 13:4, 5) Akɛ yoofɔyoo lɛ, ekã shi faŋŋ akɛ okɛ ojwɛŋmɔ fɛɛ baama obi lɛ nɔ. Ni enɛ baanyɛ ahã owu lɛ anu he akɛ okpoo lɛ. No hewɔ lɛ, ohiɛ akakpa nɔ akɛ ehe miihia ni okɛ ojwɛŋmɔ ama lɛ hu enɔ. Kɛ́ oto otsui shi ni ojie mlihilɛ kpo lɛ, obaanyɛ oye obua lɛ ni efata ohe kɛkwɛ nyɛbi lɛ, ni enu he hu akɛ esane kã otsui nɔ.\n“Nyɛ wumɛi, nyɛkɛ amɛ ahia shi yɛ nilee naa.” (1 Petro 3:7) Ná ole akɛ oŋa lɛ kɛ ehewalɛ kpotoo baakwɛ nyɛbi lɛ. Ená sɔi hei ni esa akɛ etsu he nii, ni ekolɛ ebaatɔ lɛ loo ebaahao po. Bei komɛi lɛ, emli baanyɛ afu bo tete po, shi bɔɔ mɔdɛŋ ni oye ohe nɔ, ejaakɛ “mɔ ni mli fũuu mra lɛ ehi fe ekãalɔ.” (Abɛi 16:32) Okɛ sɛɛyoomɔ atsu nii, ni oye obua lɛ.—Abɛi 14:29.\nTsɛmɛi: Ye obua oŋa lɛ kɛkwɛ abifao lɛ, yɛ nyɔɔŋteŋ po. Gbɔ be ni okɛtsuɔ nibii krokomɛi ahe nii lɛ nɔ, bɔ ni afee ni oná be babaoo ohã oŋa kɛ nyɛbi lɛ\nNyɛmɛi: Kɛ́ owu lɛ miitao eye ebua bo kɛ abifao lɛ kwɛmɔ lɛ, kpɛlɛmɔ. Kɛ́ efeee lɛ jogbaŋŋ po lɛ, kaawie ehiɛ, moŋ lɛ okɛ mlihilɛ atsɔɔ lɛ bɔ ni afeɔ lɛ ahãa\n2 NYƐWAJEA WEKUKPAA NI KÃ NYƐTEŊ LƐ\nNƆ NI BIBLIA LƐ KƐƆ: “Amɛaatsɔ̃ heloo kome.” (1 Mose 2:24) Eyɛ mli akɛ nyɛná mɔ hee yɛ nyɛweku lɛ mli moŋ, shi kaimɔ akɛ okɛ ohefatalɔ lɛ kã he nyɛji “heloo kome.” Nyɛbɔa mɔdɛŋ fɛɛ ni nyɛaanyɛ kɛwaje wekukpaa ni kã nyɛteŋ lɛ.\nŊa, kɛ́ owu ye ebua bo lɛ, daa lɛ shi. Kɛ́ oda lɛ shi lɛ, no baanyɛ ‘atsa lɛ.’ (Abɛi 12:18) Wu, kɛɛmɔ oŋa akɛ osumɔɔ lɛ waa ni esane kã otsui nɔ. Jiemɔ eyi yɛ bɔ ni ekwɛɔ weku lɛ ehãa lɛ hewɔ.—Abɛi 31:10, 28.\n“Mɔ ko mɔ ko akapele miihã ehe, shi moŋ mɔ fɛɛ mɔ apele ahã enaanyo.” (1 Korintobii 10:24) Be fɛɛ be lɛ, feemɔ nɔ ni baahi jogbaŋŋ kɛhã ohefatalɔ lɛ. Nyɛhea be kɛgbaa sane akɛ mɔ kɛ ehefatalɔ, nyɛjiejiea nyɛhe yi, ni mɔ fɛɛ mɔ abo enyɛmi toi. Nyɛteŋ mɔ ko akafo lɛ pɛ enɔ mli yɛ bɔlɛnamɔ gbɛfaŋ. Susumɔ ohefatalɔ lɛ hiamɔ nii ahe. Biblia lɛ kɛɔ akɛ: “Nyɛkɛ nyɛhe akakamaa nyɛhe, akɛ ja nyɛyi enyɔ lɛ fɛɛ nyɛkpɛlɛ akɛ nyɛaafee nakai.” (1 Korintobii 7:3-5) No hewɔ lɛ, nyɛfea ekome kɛsusua bɔlɛnamɔ he, ni nyɛteŋ mɔ ko akashiu nɔ ko nɔ. Kɛ́ nyɛto nyɛtsui shi nyɛhã nyɛhe, ni nyɛnu nyɛhe shishi lɛ, ebaahã wekukpaa ni kã nyɛteŋ lɛ mli awa.\nNyɛbɔa mɔdɛŋ nyɛnáa be nyɛhãa nyɛhe—nyɛ sɔŋŋ\nFeemɔ nibii komɛi ni baahã ohefatalɔ lɛ anu he akɛ osumɔɔ lɛ, tamɔ wolo fioo ko ni oooŋma lɛ aloo nɔ ko fioo ní obaake lɛ nɛkɛ\n3 ABIFAO LƐ TSƆSEMƆ\nNƆ NI BIBLIA LƐ KƐƆ: “Ogbekɛbiiashi ojɛ ole ŋmalɛi krɔŋkrɔŋi lɛ, ni aaanyɛ ahã ole nii . . . kɛya yiwalaheremɔ mli lɛ.” (2 Timoteo 3:15) Nyɛtsɔa hiɛ nyɛtoa nɔ ni nyɛbaafee kɛtsɔɔ nyɛbi lɛ nii lɛ he gbɛjianɔ. Dani abaafɔ lɛ po lɛ, eyɛ nyɛmɔ babaoo ni akɛkaseɔ nii. Be ni eyɔɔ enyɛ musuŋ lɛ, eyoɔ nyɛgbee, ni kɛ́ nyɛná miishɛɛ, nyɛmli fu, loo nyɛwerɛ ho nyɛhe lɛ, enáa enɔ hewalɛ. No hewɔ lɛ, be ni eji abifao po lɛ nyɛkanea nii nyɛhãa lɛ. Eyɛ mli akɛ enuŋ nɔ ni nyɛkaneɔ lɛ shishi moŋ, shi no baanyɛ ahã esumɔ nikanemɔ kɛ́ eda.\nNyɛkabua nyɛbi abifao lɛ akɛ edako bɔ ni eeenu akɛ nyɛmiiwie Nyɔŋmɔ he sane. Nyɛhãa enua ni nyɛmiisɔle nyɛmiihã Yehowa. (5 Mose 11:19) Kɛ́ nyɛkɛ lɛ miishwɛ po lɛ, nyɛwiea nibii ni Nyɔŋmɔ efee lɛ ahe. (Lala 78:3, 4) Be ni nyɛbi lɛ daa lɛ, ebaana akɛ nyɛsumɔɔ Yehowa, ni no baahã lɛ hu esumɔ Yehowa.\nNyɛsɔlea nyɛbia Yehowa koni ehã nyɛ hiɛshikamɔ ni nyɛkɛbaatsɔse nyɛbi lɛ\nNyɛtĩa wiemɔi titrii komɛi amli nyɛhãa nyɛbi abifao lɛ koni ebɔi nikasemɔ mra\nABIFAO BAANYƐ ANÁ GBÃLA NƆ HEWALƐ KPAKPA\nBe ni be shwieɔ mli lɛ, okɛ ohefatalɔ lɛ he baasa akɛ fɔlɔi, ni ebaafee mlɛo kɛhã nyɛ akɛ nyɛaakwɛ nyɛbi lɛ. Bi tsɔsemɔ baanyɛ ahã nyɛjie suɔmɔ kpo, nyɛto nyɛtsui shi, ni nyɛmli ahi fe tsutsu lɛ. Kɛ́ nyɛfee ekome ni nyɛye nyɛbua nyɛhe lɛ, bi ni nyɛná lɛ baahã wekukpaa ni kã nyɛteŋ lɛ mli awa. Wiemɔ ni yɔɔ Lala 127:3 lɛ baanyɛ afee anɔkwale yɛ nyɛgbɛfaŋ akɛ: “Nikeenii ji musuŋbii.”\nNyɛsɛɛ otsi lɛ, mɛni mifee kɛtsɔɔ akɛ mihiɛ sɔɔ nɔ ni miwu loo miŋa feɔ ehãa weku lɛ?\nMɛɛ be nɛ ni mikɛ mihefatalɔ lɛ wie wɔhe sane moŋ fe nɔ ni mikɛ lɛ aaawie wɔbi lɛ pɛ he?


Ha Yehowa Atsɔse Bo ni Ekɛshɔ̃ Bo | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Aymara Azerbaijani Azerbaijani (Cyrillic) Bicol Bislama Blɔfo Brazil Mumuii Awiemɔ Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumuii Awiemɔ Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hela Hiligaynon Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kazakh Kikuyu Kinyarwanda Kirghiz Korea Kwangali Kwanyama Latvia Lingala Lithuania Luo Malagasy Malay Malta Mexico Mumuii Awiemɔ Mixe (North Central) Mizo Moore Myanmar Ndebele Ndonga Nepali Ngabere Norway Nzema Oromo Ossetia Pangasinan Papiamento (Curaçao) Poland Portuguese (Brazil) Punjabi Quechua (Ayacucho) Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tatar Tetun Dili Thailand Tigrinya Tiv Tsonga Turkey Twi Ukrain Umbundu Uruund Uzbek Venda Vietnam Waray-Waray Wayuunaiki Wolaita Xhosa Yoruba Zulu\n“Okɛ oŋaawoo lɛ aaatsɔɔ mi gbɛ, ni kɛ́ fee sɛɛ lɛ, oooŋɔ mi kɛaatee anunyam mli.”—LALA 73:24.\nMɛni tsɔɔ akɛ Gbɛshɔlɔ Kpeteŋkpele lɛ enyɛɛɛ mɛi anɔ ni amɛha eshɔ̃ amɛ, ni akɛ ekwɛɛɛ hiɛaŋ?\nMɛni hewɔ le ni wɔle akɛ Yehowa ‘shwaa ehe’ bei komɛi lɛ shɛjeɔ wɔmii lɛ?\nTe esa akɛ wɔfee wɔnii wɔha tɛŋŋ kɛ́ Yehowa kã wɔ loo etsɔse wɔ lɛ?\n1, 2. (a) Mɛni esa akɛ wɔfee koni wɔná wɔkɛ Yehowa teŋ wekukpaa kpakpa? (b) Kɛ́ wɔsusu Biblia mli amaniɛbɔi ni tsɔɔ bɔ ni mɛi fee amɛnii yɛ Nyɔŋmɔ tsɔsemɔ he lɛ he lɛ, te wɔbaaná he sɛɛ tɛŋŋ?\n“SHI mi lɛ, Nyɔŋmɔ ŋɔɔ hilɛ hi ha mi; mikɛ Nuŋtsɔ Yehowa efee mibobaahe, koni magba onitsumɔi lɛ fɛɛ.” (Lala 73:28) Mɛni ha lalatsɛ lɛ wie hekɛnɔfɔɔ ni eyɔɔ yɛ Nyɔŋmɔ mli lɛ he lɛ? Beni ena bɔ ni mɛi fɔji lɛ shwereɔ lɛ, eye he awuŋa. Ekɛɛ akɛ: “Yakatswaa po mitsumɔ mitsui mli ni mifɔ́ midɛ̃ yɛ bemyeli mli.” (Lala 73:2, 3, 13, 21) Shi beni etee “Mawu hekrɔŋkrɔŋ lɛ,” enyɛ ejaje esusumɔ lɛ, ni esaa etsi ebɛŋkɛ Nyɔŋmɔ ekoŋŋ. (Lala 73:16-18) Enɛ ha lalatsɛ lɛ kase nɔ ko ni he hiaa waa akɛ: Kɛ́ mɔ ko miisumɔ ni wekukpaa kpakpa ahi ekɛ Yehowa teŋ lɛ, esa akɛ ekɛ Nyɔŋmɔ webii lɛ abɔ ni ekpɛlɛ ŋaawoo nɔ ni ekɛtsu nii.—Lala 73:24.\n2 Wɔ hu wɔmiisumɔ ni wekukpaa kpakpa ahi wɔ kɛ Nyɔŋmɔ hiɛkalɔ kɛ anɔkwafo lɛ teŋ. No hewɔ lɛ, esa akɛ wɔbo eŋaawoo toi ni wɔkpɛlɛ etsɔsemɔ lɛ nɔ. Enɛ baaha eshɔ̃ wɔ, ni tsɔɔ akɛ ebaaye ebua wɔ ni wɔtsɔmɔ mɛi ni esumɔɔ. Yɛ blema lɛ, Nyɔŋmɔ jɛ mɔbɔnalɛ mli eha aŋkro aŋkroi kɛ maji komɛi hegbɛ koni amɛha etsɔse amɛ. Abɔ bɔ ni amɛfee amɛnii amɛha yɛ tsɔsemɔ nɛɛ he lɛ he amaniɛ yɛ Biblia lɛ mli kɛha “wɔhe nitsɔɔmɔ” kɛ agbɛnɛ hu, koni “aŋɔbɔ wɔ kɔkɔ, wɔ mɛi ni je lɛ naagbee lɛ enina wɔ lɛ.” (Rom. 15:4; 1 Kor. 10:11) Wɔbaasusu amaniɛbɔi nɛɛ ekomɛi ahe yɛ nikasemɔ nɛɛ mli, ni no baaha wɔna bɔ ni Yehowa susuɔ nii ahe ehaa kɛ bɔ ni wɔɔfee wɔná etsɔsemɔ ni ekɛshɔ̃ɔ wɔ lɛ he sɛɛ.\nYEHOWA KƐ EHEWALƐ LƐ TSUƆ NII TAAKƐ GBƐSHƆLƆ FEƆ LƐ\n3. Mɛɛ gbɛ nɔ Yesaia 64:7 kɛ Yeremia 18:1-6 lɛ tsɔɔ bɔ ni Yehowa kɛ ehewalɛ tsuɔ nii yɛ gbɔmɛi anɔ? (Kwɛmɔ mfoniri ni yɔɔ nikasemɔ lɛ shishijee lɛ.)\n3 Biblia lɛ kɛɔ akɛ Yehowa tamɔ gbɛshɔlɔ ejaakɛ eyɛ hewalɛ yɛ aŋkro aŋkroi kɛ maji anɔ. Yesaia 64:7 lɛ kɛɔ akɛ: “Yehowa, bo ji wɔtsɛ: wɔ lɛ, sũ ji wɔ, ni bo ji wɔshɔ̃lɔ, ni oninenaa nitsumɔ ji wɔ fɛɛ.” Gbɛshɔlɔ baanyɛ ekɛ sũ ashɔ̃ nɔ fɛɛ nɔ ni esumɔɔ. Sũ lɛ nyɛŋ atsɔɔ nɔ ni esumɔɔ ni akɛ lɛ ashɔ̃. Nakai nɔŋŋ eji yɛ gbɔmɛi kɛ Nyɔŋmɔ gbɛfaŋ. Wɔ hu wɔnyɛŋ wɔtsɔɔ Nyɔŋmɔ bɔ ni eshɔ̃ wɔ eha, taakɛ sũ lɛ nyɛŋ akɛɛ gbɛshɔlɔ lɛ akɛ ekɛ lɛ ashɔ̃ kukwɛi, loo kã lɛ.—Nyɛkanea Yeremia 18:1-6.\n4. Ani Nyɔŋmɔ nyɛɔ aŋkroaŋkroi loo maji anɔ ni amɛbo lɛ toi? Tsɔɔmɔ mli.\n4 Yehowa shɔ̃ blema Israel tamɔ bɔ ni gbɛshɔlɔ kɛ sũ shɔ̃ɔ nii lɛ. Shi srɔtofeemɔ yɛ bɔ ni Yehowa shɔ̃ɔ nii kɛ bɔ ni gbɔmɔ shɔ̃ɔ nii lɛ teŋ. Gbɛshɔlɔ baanyɛ ekɛ sũ ashɔ̃ sunii fɛɛ ni etaoɔ. Ani Yehowa jeɔ gbɛ eshɔ̃ɔ aŋkroaŋkroi loo maji komɛi ekpakpa fe ekrokomɛi? Biblia lɛ haa hetoo akɛ dabi. Yehowa eha adesai hegbɛ ni amɛ diɛŋtsɛ amɛjɛ amɛsuɔmɔ mli amɛkpɛ amɛyiŋ—ni enɛ ji nikee nii kpele. Ekɛ ehewalɛ lɛ enyɛɛɛ adesai anɔ ni amɛbo lɛ toi. Moŋ lɛ, Yehowa haa amɛ hegbɛ ni amɛ diɛŋtsɛ amɛhala akɛ amɛbaaha amɛ-Bɔlɔ lɛ ashɔ̃ amɛ.—Nyɛkanea Yeremia 18:7-10.\n5. Kɛ́ adesai haaa Yehowa ashɔ̃ amɛ lɛ, te ekɛ ehewalɛ lɛ tsuɔ nii yɛ amɛnɔ tɛŋŋ?\n5 Mɛɛ gbɛ nɔ Yehowa kɛ ehewalɛ akɛ gbɛshɔlɔ lɛ tsuɔ nii kɛ́ adesai kɛ kuɛŋtimɔ kpoo akɛ amɛbaaha Gbɛshɔlɔ Kpeteŋkpele lɛ ashɔ̃ amɛ? Susumɔ nɔ ni gbɛshɔlɔ lɛ feɔ kɛ́ enyɛɛɛ ekɛ sũ lɛ atsu nɔ ni eto eyiŋ yɛ he lɛ he okwɛ. Gbɛshɔlɔ lɛ baanyɛ ekɛ sũ lɛ ashɔ̃ sunii kroko loo eshɛ efɔ̃. Kɛ́ ehiii sũ lɛ kɛ nɔ ni ato lɛ shɔ̃ɔ lɛ, bei pii lɛ, ejɛ bɔ ni gbɛshɔlɔ lɛ shɔ̃ nii lɛ. Shi jeee nakai eji yɛ Yehowa gbɛfaŋ. (5 Mose 32:4) Kɛ́ mɔ ko haaa Yehowa ashɔ̃ lɛ lɛ, belɛ, naagba lɛ jɛ mɔ lɛ diɛŋtsɛ. Yehowa tsakeɔ bɔ ni eshɔ̃ɔ mɔ ehaa lɛ mli yɛ bɔ ni mɔ lɛ feɔ enii ehaa lɛ naa. Mɛi ni boɔ Yehowa toi lɛ ahe baa sɛɛnamɔ kɛhaa lɛ waa. Akɛ nɔkwɛmɔnɔ lɛ, Kristofoi ni afɔ amɛ mu lɛ ji ‘mɔbɔnalɛ nii’ ni akɛshɔ̃ “nɔ ko ní hiɛ yɔɔ nyam.” Shi akɛ mɛi ni booo Nyɔŋmɔ ŋaawoo toi lɛ eshɔ̃ “mlifu nii ni sa fitemɔ.”—Rom. 9:19-23.\n6, 7. Mɛɛ gbɛ nɔ esoro bɔ ni Maŋtsɛ David kpɛlɛ Yehowa kãmɔ lɛ nɔ lɛ yɛ Maŋtsɛ Saul nɔ lɛ he?\n6 Gbɛ kome ni Yehowa tsɔɔ nɔ eshɔ̃ɔ mɛi ji, kɛtsɔ kãmɔ loo tsɔsemɔ nɔ. Kɛ́ wɔsusu bɔ ni ekɛ Israel klɛŋklɛŋ maŋtsɛmɛi enyɔ—Saul kɛ David—ye eha lɛ he lɛ, ebaaha wɔna bɔ ni ekɛ ehewalɛ lɛ tsuɔ nii yɛ mɛi ni eshɔ̃ɔ amɛ lɛ anɔ. Beni Maŋtsɛ David kɛ Batsheba fite gbãla lɛ, nibii gbohii ni jɛ mli ba lɛ sa lɛ diɛŋtsɛ kɛ mɛi krokomɛi ahe. Eyɛ mli akɛ maŋtsɛ ji David moŋ, shi Yehowa gbala etoi waa. Nyɔŋmɔ tsu egbalɔ Natan kɛtee David ŋɔɔ ni eyakã lɛ. (2 Sam. 12:1-12) Te David fee enii yɛ he eha tɛŋŋ? Edɔ lɛ waa, ni eshwa ehe. Nyɔŋmɔ na David mɔbɔ.—Nyɛkanea 2 Samuel 12:13.\n7 Shi esoro Maŋtsɛ Saul kwraa. Ekpɛlɛɛɛ kãmɔ. Yehowa tsu gbalɔ Samuel ní ekɛ fãmɔ ko ayaha Saul akɛ eyafee Amalekbii lɛ kɛ amɛkooloi lɛ fɛɛ musu. Shi Saul booo Yehowa fãmɔ lɛ toi. Ebaa Maŋtsɛ Agag kɛ kooloi ni hi fe fɛɛ lɛ ayi. Mɛni hewɔ? Ejaakɛ eeetao hiɛnyam eha ehe. (1 Sam. 15:1-3, 7-9, 12) No hewɔ lɛ, Yehowa tsu Samuel ni eyakã Saul. Kulɛ esa akɛ Saul abo kãmɔ lɛ toi ni eha Gbɛshɔlɔ Kpeteŋkpele lɛ ashɔ̃ lɛ. Shi Saul ekpɛlɛɛɛ ni ashɔ̃ lɛ. Ejie enaa yɛ enifeemɔ lɛ he. Eyasusu akɛ eyɛ yiŋtoo kpakpa hewɔ ni eku Yehowa fãmɔ lɛ mli lɛ, ejaakɛ ekɛɛ ekɛ kooloi lɛ baashã afɔle eha Yehowa. Yehowa kwa Saul maŋtsɛ lɛ yeli, ni enáaa ekɛ Yehowa teŋ wekukpaa kpakpa dɔŋŋ.—Nyɛkanea 1 Samuel 15:13-15, 20-23.\nSaul ba kãmɔ ni akɛha lɛ lɛ shi, ni ekpoo. Ekpɛlɛɛɛ ni ashɔ̃ lɛ! (Kwɛmɔ kuku 7)\nNɔ ni David fee lɛ dɔ lɛ waa, ni ekpɛlɛ kãmɔ. Eha Nyɔŋmɔ shɔ̃ lɛ. Ani bo hu ofeɔ nakai? (Kwɛmɔ kuku 6)\nNYƆŊMƆ KWƐƐƐ MƐI AHIƐAŊ\n8. Mɛni wɔbaanyɛ wɔkase kɛjɛ bɔ ni Israelbii lɛ fee amɛnii yɛ bɔ ni Yehowa shɔ̃ amɛ lɛ mli?\n8 Jeee aŋkroaŋkroi pɛ Yehowa haa amɛ hegbɛ ni amɛha eshɔ̃ amɛ, shi ehaa maji hu hegbɛ ni amɛfee nakai. Beni Nyɔŋmɔ kpɔ̃ Israelbii lɛ kɛjɛ nomŋɔɔ mli yɛ Mizraim yɛ afi 1513 D.Ŋ.B. lɛ, ekɛ amɛ fee kpaŋmɔ. Eŋɔ Israelbii lɛ akɛ lɛ diɛŋtsɛ ewebii, ni amɛná hegbɛ lɛ akɛ ebaashɔ̃ amɛ. Shi amɛtee nɔ amɛfee efɔŋ yɛ Yehowa hiɛ, ni amɛjá nyɔŋmɔi ni maji ni bɔle amɛ lɛ jáa lɛ po. Yehowa tsu gbalɔi kɛtee amɛŋɔɔ shii abɔ koni amɛyaye amɛbua amɛ ni amɛtsake amɛjeŋba, shi amɛbooo amɛ toi. (Yer. 35:12-15) Akɛni amɛbooo Yehowa toi hewɔ lɛ, egbala amɛtoi waa. Ashurbii lɛ kpata Israel kooyi akutsei nyɔŋma maŋtsɛyeli lɛ hiɛ, ni Babilonbii lɛ hu kpata wuoyi akutsei enyɔ maŋtsɛyeli lɛ hiɛ. Enɛ tsɔɔ wɔ nɔ ko ni he hiaa waa. No ji akɛ, kɛ́ wɔbaaná bɔ ni Yehowa shɔ̃ɔ wɔ lɛ he sɛɛ lɛ, ja wɔkpɛlɛ etsɔsemɔ lɛ nɔ.\n9, 10. Te Ninivebii lɛ fee amɛnii yɛ kɔkɔ ni Nyɔŋmɔ bɔ amɛ lɛ he amɛha tɛŋŋ?\n9 Yehowa ha mɛi ni yɔɔ Ashurbii lɛ amaŋtiase ni ji Ninive lɛ mli lɛ hegbɛ ni amɛbo ekɔkɔbɔɔ toi. Yehowa kɛɛ Yona akɛ: “Tee shi ní oya Ninive maŋ kpeteŋkpele lɛŋ, ní oyashiɛ oshi lɛ, ejaakɛ amɛnifɔjianii lɛ ebashɛ mihiɛ!” No mli lɛ, Ninive sa hiɛkpatamɔ yɛ amɛnɔfɔŋfeemɔ lɛ hewɔ.—Yona 1:1, 2; 3:1-4.\n10 No hewɔ lɛ, beni Yona kɛɛ amɛ nɔ ni Nyɔŋmɔ kɛɛ lɛ, “Ninivebii lɛ hé Nyɔŋmɔ amɛye, ni amɛshiɛ ní ahi ŋmãa, ni amɛbumɔ kpekpei kɛjɛ amɛteŋ mɔ wulu nɔ kɛbashi amɛteŋ mɔ bibioo nɔ.” Amɛmaŋtsɛ lɛ te shi “kɛjɛ esɛi lɛ nɔ, ni ejie ehebo fɛfɛo lɛ yɛ ehe efɔ̃ shi, ni ebu kpekpe, ni eho etá lamulu mli.” Ninivebii lɛ kpɛlɛ ni Yehowa shɔ̃ amɛ, ni amɛtsake amɛtsui. Enɛ hewɔ lɛ, Yehowa kpataaa amɛhiɛ.—Yona 3:5-10.\n11. Mɛni wɔkaseɔ yɛ bɔ ni Yehowa kɛ Israelbii lɛ kɛ Ninivebii lɛ ye eha lɛ mli?\n11 Eyɛ mli akɛ Israelbii lɛ ji Yehowa webii moŋ, shi egbala amɛtoi. Ninivebii lɛ jeee Nyɔŋmɔ webii moŋ, shi amɛkpɛlɛ ni Yehowa shɔ̃ amɛ. No hewɔ lɛ, Yehowa na amɛ mɔbɔ, ni ekpataaa amɛhiɛ. Enɛ tsɔɔ faŋŋ akɛ Yehowa, wɔ-Nyɔŋmɔ lɛ “kwɛɛɛ mɛi ahiɛaŋ”!—5 Mose 10:17.\nYEHOWA LE BE NI ESA AKƐ ETSAKE EYIŊKPƐƐ\n12, 13. (a) Mɛni hewɔ Nyɔŋmɔ damɔɔ bɔ ni mɛi feɔ amɛnii amɛhaa yɛ etsɔsemɔ he lɛ nɔ etsakeɔ nɔ ni eto ni ebaafee amɛ lɛ? (b) Mɛni Yehowa ‘he ni eshwa’ yɛ Saul gbɛfaŋ lɛ tsɔɔ, ni mɛni ‘ehe ni eshwa’ yɛ Ninivebii lɛ agbɛfaŋ lɛ hu tsɔɔ?\n12 Yehowa baanyɛ etsake nɔ ni eto ni ebaafee mɔ ko lɛ, kɛji mɔ lɛ tsake ejeŋba. Akɛ nɔkwɛmɔnɔ lɛ, Biblia haa wɔleɔ akɛ, ‘Yehowa shwa ehe akɛ ewo Saul Israel nɔ maŋtsɛ.’ (1 Sam. 15:11) Beni Ninivebii lɛ tsake amɛtsui ni amɛfɔ̃ɔ amɛnifɔjianii lɛ, Biblia kɛɛ akɛ: “Nyɔŋmɔ shwa ehe yɛ efɔŋ ní ekɛɛ ebaafee amɛ lɛ hewɔ, ni efeee.”—Yona 3:10.\n13 Kɛ́ Biblia lɛ kɛɛ Yehowa “shwa ehe” lɛ, etsɔɔ akɛ etsake bɔ ni enuɔ he ehaa yɛ mɔ ko he loo nɔ ni eto ni ebaafee mɔ lɛ. Kulɛ Yehowa sumɔɔ Saul sane, shi beni Saul gbo enɔ toi lɛ, ekwa lɛ maŋtsɛ lɛ yeli. Halamɔ ni Yehowa hala Saul akɛ maŋtsɛ lɛ etsɔɔɔ akɛ etɔ̃, ni no hewɔ eshwa ehe lɛ, shi moŋ Saul toigbele lɛ hewɔ. Anɔkwa Nyɔŋmɔ lɛ shwa ehe yɛ Ninivebii lɛ ahe; ni tsɔɔ akɛ, etsake nɔ ni eto ni kulɛ ebaafee amɛ lɛ. Eŋɔɔ wɔnaa waa akɛ Yehowa mli hi ni enaa mɔbɔ, ni akɛ kɛ́ mɔ ko tsake ejeŋba lɛ, lɛ hu etsakeɔ nɔ ni eto akɛ ebaafee mɔ lɛ!\nKAAKPOO YEHOWA TSƆSEMƆ LƐ\n14. (a) Mɛni nɔ Yehowa tsɔɔ eshɔ̃ɔ wɔ ŋmɛnɛ? (b) Mɛni esa akɛ wɔfee kɛ́ Nyɔŋmɔ miishɔ̃ wɔ?\n14 Ŋmɛnɛ lɛ, gbɛ titri ni Yehowa tsɔɔ nɔ eshɔ̃ɔ wɔ ji kɛtsɔ e-Wiemɔ, ni ji Biblia lɛ kɛ egbɛjianɔtoo lɛ nɔ. (2 Tim. 3:16, 17) Ani esaaa akɛ wɔkpɛlɛɔ kãmɔ loo tsɔsemɔ fɛɛ tsɔsemɔ ni etsɔɔ gbɛi nɛɛ anɔ ekɛhaa wɔ lɛ nɔ? Ekɔɔɔ he eko afii abɔ ni wɔkɛhi anɔkwale lɛ mli loo sɔɔmɔ hegbɛi ni wɔyɔɔ lɛ, esa akɛ wɔya nɔ wɔha Yehowa ashɔ̃ wɔ, ni ekɛ wɔ afee nɔ ni esumɔɔ.\n15, 16. (a) Kɛ́ mɔ ko sɔɔmɔ hegbɛi ŋmɛɛ lɛ yɛ asafo lɛ mli lɛ, te ekolɛ ebaanu he eha tɛŋŋ? Okɛ enɛ he nɔkwɛmɔnɔ aha. (b) Mɛni baaye abua wɔ ni wɔkpee hiɛshishwiemɔ kɛ hiɛgbele ni wɔnuɔ he beni atsɔse wɔ lɛ naa?\n15 Mɛɛ gbɛ nɔ Yehowa tsɔɔ etsɔseɔ wɔ? Etsɔɔ wɔ nɔ ni etaoɔ ni wɔfee, ni ejajeɔ wɔsusumɔ hu. Bei komɛi lɛ, ehe baahia ni atsɔse wɔ akɛni wɔfee nɔ ko ni ehiii lɛ hewɔ. Ekolɛ, enɛ baabi ni ahe sɔɔmɔ hegbɛi komɛi yɛ wɔdɛŋ yɛ asafo lɛ mli. Susumɔ nyɛmi nuu ko ni atsɛɔ lɛ Dennis * ni no mli lɛ eji asafoŋ onukpa lɛ niiashikpamɔ lɛ he okwɛ. Akɛni eyakpɛɛɛ eyiŋ jogbaŋŋ yɛ nibii komɛi ahe yɛ nitsumɔ mli hewɔ lɛ, akã lɛ. Gbi ni atswa adafi akɛ Dennis jeee asafoŋ onukpa dɔŋŋ lɛ, te enu he eha tɛŋŋ? Ekɛɛ akɛ: “Minu he akɛ minine enyɛ shi.” Ekɛfata he akɛ, “Miná sɔɔmɔ hegbɛi babaoo yɛ afii 30 ni eho nɛ lɛ amli. Misɔmɔ akɛ daa gbɛgbalɔ, misɔmɔ yɛ Betel, awo mi asafoŋ sɔɔlɔ ni sɛɛ mli hu mitsɔ asafoŋ onukpa. Agbɛnɛ hu, kpaako kwraa miha wiemɔ yɛ kpokpaa wulu nɔ kpee shishi. Shwiaa nɛɛ nɔŋŋ lɛ, enɛɛmɛi fɛɛ ebɔ mi. Hiɛshishwiemɔ kɛ hiɛgbele nɛɛ sɛɛ lɛ, minu he hu akɛ mihe bɛ sɛɛnamɔ yɛ asafo lɛ mli dɔŋŋ.”\n16 Ehe bahia ni Dennis atsake egbɛ yɛ nɔ ni ha akã lɛ lɛ he. Shi mɛni ye ebua lɛ yɛ hiɛshishwiemɔ kɛ hiɛgbele nɛɛ fɛɛ sɛɛ? Etswa efai shi akɛ ebaakase Biblia lɛ, ebaaya shiɛmɔ daa, ni ebaaya asafoŋ kpeei lɛ eko fɛɛ eko. Ená hewalɛwoo ni ená kɛjɛ nyɛmimɛi lɛ kɛ wɔwoji lɛ amli lɛ hu he miishɛɛ waa. Ekɛɛ akɛ: “Sane ni yitso ji ‘Ani Oná Sɔɔmɔ Hegbɛ Pɛŋ? Ani Obaanyɛ Osɔmɔ Ekoŋŋ?’ ni je kpo yɛ August 15, 2009 Buu-Mɔɔ lɛ mli lɛ tamɔ wolo ko ni aŋma mi tɛ̃ɛ kɛha misɔlemɔi lɛ ahetoo. Ŋaawoo ni minya he waa yɛ sane nɛɛ mli lɛ ji akɛ, ‘Akɛni obɛ sɔɔmɔ hegbɛ ko yɛ asafo lɛ mli amrɔ nɛɛ, bɔɔ mɔdɛŋ koni oha okɛ Yehowa teŋ wekukpaa lɛ mli awa.’” Te Dennis ná tsɔsemɔ nɛɛ he sɛɛ eha tɛŋŋ? Yɛ afii komɛi asɛɛ lɛ, ewie akɛ, “Yehowa eha miisɔmɔ akɛ asafoŋ sɔɔlɔ ekoŋŋ.”\n17. Mɛɛ gbɛ nɔ shwiemɔ ni ashwieɔ eshafeelɔ ko kɛjɛɔ asafo lɛ mli lɛ baanyɛ aye abua lɛ? Okɛ enɛ he nɔkwɛmɔnɔ aha.\n17 Shwiemɔ ni ashwieɔ mɔ ko kɛjɛɔ asafo lɛ mli lɛ hu fata Yehowa tsɔsemɔ lɛ he. No buɔ asafo lɛ he, ni ebaanyɛ eye ebua mɔ ni efee esha lɛ koni etsake etsui. (1 Kor. 5:6, 7, 11) Ashwie Robert kɛjɛ asafo lɛ mli, ni aaafee afii 16 sɔŋŋ ho dani eku esɛɛ. Yɛ nɛkɛ be nɛɛ mli fɛɛ lɛ, efɔlɔi kɛ enyɛmimɛi lɛ kɛ Biblia mli shishitoo mlai lɛ tsu nii ni amɛkɛ lɛ sharaaa, ni amɛŋaaa lɛ hu tete. Afii fioo komɛi nɛ ni ahe Robert ekoŋŋ, ni eeya ehiɛ yɛ asafo lɛ mli. Beni abi lɛ nɔ ni ha eku esɛɛ kɛba Yehowa kɛ ewebii lɛ aŋɔɔ ekoŋŋ yɛ afii babaoo nɛɛ fɛɛ sɛɛ lɛ, etsɔɔ akɛ, bɔ ni eweku lɛ kɛ lɛ ye ha lɛ ji nɔ ni ye ebua lɛ. Ewie akɛ: “Eji amɛka akɛ amɛkɛ mi baashara yɛ gbɛ bibioo ko nɔ, tamɔ abiɔ mɔ shi nɛkɛ po kulɛ, no kɛkɛ baaŋɔɔ minaa, ni ehaŋ manu he akɛ nɔ ko miiŋmɛɛ mi, ni no hu tsirɛŋ mi ni maku misɛɛ kɛba Nyɔŋmɔ ŋɔɔ ekoŋŋ.”\n18. Te esa akɛ ofee onii oha tɛŋŋ kɛ́ Gbɛshɔlɔ Kpeteŋkpele lɛ shɔ̃ bo?\n18 Ekolɛ akɛ tsɔsemɔ ni tamɔ nɛkɛ haŋ wɔ moŋ, shi te wɔbaafee wɔnii wɔha tɛŋŋ kɛ́ Gbɛshɔlɔ Kpeteŋkpele lɛ shɔ̃ wɔ ni etsɔse wɔ? Ani wɔbaakpɛlɛ kãmɔ taakɛ David fee lɛ? Aloo wɔbaakpoo kãmɔ taakɛ Saul fee lɛ? Wɔ-Tsɛ ji Gbɛshɔlɔ Kpeteŋkpele lɛ. Kaaha ohiɛ miikpa nɔ kɔkɔɔkɔ akɛ, “mɔ ni Yehowa sumɔɔ lɛ, lɛ ekãa, tamɔ bɔ ni tsɛ feɔ ebi ni eyɔɔ ehe tsui lɛ!” No hewɔ lɛ, “kaagbe Yehowa tsɔsemɔ lɛ he guɔ, ni kaaha ekãmɔ lɛ miije otsine.”—Abɛi 3:11, 12.\n^ kk. 15 Atsake mɛi lɛ agbɛ́i.\nKɛmaje Mɔ Ko Kɛmaje Mɔ Ko Ha Yehowa Atsɔse Bo ni Ekɛshɔ̃ Bo


Nyɔŋmɔ Maŋtsɛyeli lɛ Baabule Ehenyɛlɔi lɛ Ashishi | Nyɔŋmɔ Maŋtsɛyeli Lɛ\nNibii ni Baatsɔ Harmagedon Ta lɛ Hiɛ\n1, 2. (a) Mɛɛ nibii tsɔɔ akɛ wɔ-Maŋtsɛ lɛ bɔi nɔyeli kɛjɛ afi 1914 tɔ̃ɔ? (b) Mɛni he wɔbaasusu yɛ yitso nɛɛ mli?\nNIBII ni Nyɔŋmɔ Maŋtsɛyeli lɛ enyɛ etsu yɛ ehenyɛlɔi lɛ ateŋ ni wɔsusu he nɛɛ ewaje wɔhemɔkɛyeli lɛ waa diɛŋtsɛ. (Lala 110:2) Wɔ-Maŋtsɛ lɛ ená shiɛlɔi babaoo ni jɛɔ amɛsuɔmɔŋ amɛshiɛɔ. Etsuu esɛɛnyiɛlɔi lɛ ahe yɛ mumɔŋ kɛ jeŋba mli, ni ehã amɛfee tsakemɔi. Kɛfata he lɛ, yɛ mɔdɛŋ ni Maŋtsɛyeli lɛ henyɛlɔi lɛ bɔɔ koni amɛgbala wɔmli lɛ fɛɛ sɛɛ lɛ, wɔkahe wɔfee ekome ŋmɛnɛ yɛ je lɛŋ fɛɛ. Enɛ kɛ nibii krokomɛi ni Maŋtsɛyeli lɛ etsu ni wɔsusu he lɛ fɛɛ hãa wɔnáa nɔmimaa akɛ, kɛjɛ afi 1914 tɔ̃ɔ ni wɔ-Maŋtsɛ lɛ bɔi nɔyeli yɛ Maŋtsɛyeli lɛ henyɛlɔi lɛ ateŋ.\n2 Maŋtsɛyeli lɛ baatsu nibii ni yɔɔ naakpɛɛ po fe enɛɛmɛi yɛ wɔsɛɛ be ni kã wɔhiɛ nɔŋŋ lɛ mli. ‘Ebaaba ebajwara’ ehenyɛlɔi lɛ ní ‘ekpãta amɛhiɛ’ kwraa. (Mat. 6:10; Dan. 2:44) Shi dani nakai be lɛ baashɛ lɛ, nibii krokomɛi ni sa kadimɔ waa baaya nɔ. Mɛɛ nibii ji no? Biblia mli gbalɛi ehã nakai sanebimɔ lɛ hetoo. Hã wɔpɛi gbalɛi nɛɛ ekomɛi amli wɔkwɛ nibii ni kãmɔ wɔhiɛ lolo.\nNibii ni kɛ́ Eba Nɔŋŋ lɛ ‘Hiɛkpãtamɔ lɛ Baaba Trukaa’\n3. Mɛni ji klɛŋklɛŋ shihilɛ ni wɔmɛɔ koni eba mli lɛ?\n3 Amɛbaakɛɛ akɛ toiŋjɔlɛ yɛ. Bɔfo Paulo wie klɛŋklɛŋ shihilɛ ni wɔmɛɔ koni eba lɛ he yɛ wolo ni eŋma eyahã Tesalonikabii lɛ mli. (Kanemɔ 1 Tesalonikabii 5:2, 3.) Yɛ wolo nɛɛ mli lɛ, Paulo tsĩ “Nuŋtsɔ [Yehowa] gbi” lɛ, ni baaje shishi kɛ “Babilon kpeteŋkpele” lɛ tutuamɔ lɛ tã. (Kpoj. 17:5) Kɛ̃lɛ, kɛ́ eshwɛ fioo kɛkɛ ni Yehowa gbi lɛ baaje shishi lɛ, majimaji lɛ baakɛɛ, ‘Toiŋjɔlɛ yɛ ni wɔyɛ shweshweeshwe!’ Enɛ baanyɛ afee wiemɔ ni abaawie lɛ shi kome loo wiemɔi ni sa kadimɔ ni abaawie kɛtsara nɔ. Ani jamɔŋ hiɛnyiɛlɔi lɛ fata mɛi ni baawie sane nɛɛ ahe? Akɛni amɛji je nɛɛ fã hewɔ lɛ, eeenyɛ efee akɛ amɛbaafata jeŋmaji lɛ ahe kɛkɛɛ akɛ, ‘toiŋjɔlɛ yɛ.’ (Yer. 6:14; 23:16, 17; Kpoj. 17:1, 2) Toiŋjɔlɛ kɛ shweshweeshwe wiemɔ ni abaajaje nɛɛ baafee okadi ni tsɔɔ akɛ Yehowa gbi lɛ miihe aje shishi. Nyɔŋmɔ Maŋtsɛyeli lɛ henyɛlɔi lɛ ‘ahe ejeŋ mli kɔkɔɔkɔ.’\n4. Kɛ́ wɔnu nɔ ni Paulo gba akɛ abaakɛɛ akɛ, toiŋjɔlɛ yɛ ni wɔyɛ shweshweeshwe lɛ shishi jogbaŋŋ lɛ, mɛɛ sɛɛ wɔbaaná?\n4 Kɛ́ wɔnu nɔ ni gbalɛ nɛɛ tsɔɔ lɛ shishi jogbaŋŋ lɛ, mɛɛ sɛɛ wɔbaaná? Paulo kɛɛ akɛ: “Nyɛbɛ duŋ mli, ní gbi lɛ aaabati nyɛ shi tamɔ julɔ.” (1 Tes. 5:3, 4) Wɔtamɔɔɔ mɛi krokomɛi lɛ, wɔle bɔ ni nibii ni yaa nɔ amrɔ nɛɛ naa baayakpa ahã. Mɛɛ gbɛ nɔ tuuntu gbalɛ ni kɔɔ toiŋjɔlɛ kɛ shweshweeshwe he lɛ baatsɔ aba mli? Esa akɛ wɔgbe diŋŋ wɔkwɛ bɔ ni nibii anáa baayakpa ahã. No hewɔ lɛ, “nyɛhãa wɔshia kpe ni wɔhiɛ akãa shi.”—1 Tes. 5:6; Zef. 3:8.\nAmanehulu Babaoo lɛ Baaje Shishi\n5. Mɛni baaje ‘amanehulu kpeteŋkpele’ lɛ shishi?\n5 Abaatutua jámɔ. Kaimɔ akɛ Paulo ŋma akɛ: ‘Ejaakɛ be mli ni amɛaakɛɛ akɛ: Toiŋjɔlɛ yɛ ni wɔyɛ shweshweeshwe! lɛ, no mli nɔŋŋ hiɛkpãtamɔ aaabatua amɛ trukaa.’ Bɔ ni kɛ srawa gba nɔŋŋ lɛ ŋwɛishiimɔ ni naa wa waa nyiɛɔ sɛɛ lɛ, nakai nɔŋŋ kɛ́ akɛɛ ‘toiŋjɔlɛ yɛ ni wɔyɛ shweshweeshwe’ lɛ, ‘hiɛkpãtamɔ baaba ebatua amɛ trukaa.’ Mɛni hiɛ abaakpãta lɛ? Abaakpãta “Babilon Kpeteŋkpele lɛ,” ni ji amale jamɔi fɛɛ ni yɔɔ je lɛ mli, ni ale lɛ hu akɛ “yoo ajwamaŋ” lɛ hiɛ klɛŋklɛŋ. (Kpoj. 17:5, 6, 15) Kristendom kɛ amale jamɔ gbɛjianɔtoi krokomɛi fɛɛ ahiɛkpãtamɔ lɛ baafee ‘amanehulu kpeteŋkpele’ lɛ shishijee. (Mat. 24:21; 2 Tes. 2:8) Nifeemɔ nɛɛ baati mɛi babaoo shi trukaa. Mɛni hewɔ? Ejaakɛ kɛyashi nakai be lɛ baashɛ lɛ, yoo ajwamaŋ lɛ baana ehe akɛ “maŋnyɛ” ní ‘yeŋ awerɛho kɔkɔɔkɔ.’ Shi trukaa lɛ, ebaayɔse akɛ ehiɛnɔkamɔ lɛ efee shwɛm. Abaajie lɛ yɛ shihilɛ mli oyayaayai oookɛɛ eba lɛ “gbi kome” pɛ.—Kpoj. 18:7, 8.\n6. Namɔ loo mɛni baatutua “Babilon Kpeteŋkpele lɛ”?\n6 Namɔ loo mɛni baatutua “Babilon Kpeteŋkpele lɛ”? ‘Kooloo ko kɛ ekolontoi nyɔŋma.’ Kpojiemɔ wolo lɛ tsɔɔ mli akɛ, kooloo lɛ damɔ shi kɛhã Jeŋmajiaŋ Ekomefeemɔ lɛ. Akolontoi nyɔŋma lɛ damɔ shi kɛhã maŋkwramɔ hewalɛi fɛɛ ni fĩɔ “kooloo ni tsuɔ tamɔ muneele” lɛ sɛɛ lɛ. (Kpoj. 17:3, 5, 11, 12) Te tutuamɔ nɛɛ naa baawa ahã tɛŋŋ? Maji ni yɔɔ Jeŋmajiaŋ Ekomefeemɔ lɛ mli lɛ baafee yoo ajwamaŋ lɛ amaŋfɔ, amɛbaaye eloo, ni ‘amɛkɛ la baashã lɛ’ kwraa.—Kanemɔ Kpojiemɔ 17:16. *\n7. Mɛɛ gbɛ nɔ Yesu wiemɔi ni yɔɔ Mateo 24:21, 22 lɛ ná emlibaa yɛ klɛŋklɛŋ afii 100 Ŋ.B., ni mɛɛ mlibaa amɛbaaná wɔsɛɛ?\n7 Abaafo gbii lɛ anɔ. Wɔ-Maŋtsɛ lɛ tsɔɔ nɔ ni baaba nakai beaŋ yɛ amanehulu babaoo lɛ mli. Yesu kɛɛ akɛ: “Mɛi ni ahala lɛ ahewɔ lɛ abaafo no gbii lɛ anɔ kpitioo.” (Kanemɔ Mateo 24:21, 22.) Yesu wiemɔi nɛɛ ná emlibaa fioo ko yɛ afi 66 Ŋ.B. be ni Yehowa fo tutuamɔ ni Roma asraafoi lɛ kɛba Yerusalem nɔ lɛ sɛɛ lɛ. (Mar. 13:20) Nakai nifeemɔ lɛ baa Kristofoi ni yɔɔ Yerusalem kɛ Yudea lɛ awala yi. Belɛ, mɛni baaba yɛ je lɛŋ fɛɛ yɛ amanehulu kpeteŋkpele ni kã wɔhiɛ nɛɛ mli? Yehowa baatsɔ wɔ-Maŋtsɛ lɛ nɔ ‘efo’ tutuamɔ ni Jeŋmajiaŋ Ekomefeemɔ lɛ kɛbaaba jamɔi anɔ lɛ sɛɛ bɔ ni afee ni akakpãta anɔkwa jamɔ lɛ hiɛ afutu amale jamɔ. No hewɔ lɛ, abaakpãta amale jamɔ gbɛjianɔtoi lɛ fɛɛ ahiɛ, shi anɔkwa jamɔ koome lɛ baaná yibaamɔ. (Lala 96:5) Amrɔ nɛɛ, hã wɔsusu nibii ni baaya nɔ be ni amanehulu kpeteŋkpele lɛ fã nɛɛ eho etee lɛ ahe wɔkwɛ.\nNibii ni Baaba Dani Harmagedon Aba\n8, 9. Mɛɛ nibii ni sa kadimɔ ekolɛ Yesu wieɔ he lɛ, ni te mɛi baafee amɛnii yɛ nibii ni amɛbaana lɛ he amɛhã tɛŋŋ?\n8 Yesu gbalɛ ni kɔɔ naagbee gbii lɛ ahe lɛ tsɔɔ akɛ, nibii ni sa kadimɔ babaoo komɛi baaba yɛ be ni baatsɔ Harmagedon hiɛ lɛ mli. Atsĩ nibii nɛɛ amli klɛŋklɛŋ enyɔ ni wɔbaasusu he lɛ atã yɛ Mateo, Marko, kɛ Luka Sanekpakpai lɛ amli.—Kanemɔ Mateo 24:29-31; Mar. 13:23-27; Luka 21:25-28.\n9 Nibii ni baaya nɔ yɛ ŋwɛi. Yesu gba akɛ: “Hulu aaawo duŋ, ni nyɔŋtsere kpɛŋ dɔŋŋ, ni ŋulamii aaatserɛ kɛaajɛ ŋwɛi atswia shi.” Ekã shi faŋŋ akɛ, mɛi taoŋ jamɔŋ hiɛnyiɛlɔi lɛ asɛɛgbɛ kɛhã gbɛtsɔɔmɔ loo ŋaawoo dɔŋŋ. Ani no mli lɛ, Yesu miiwie naakpɛɛ nibii komɛi ni baaya nɔ yɛ ŋwɛi lɛ hu ahe? Ekolɛ nakai ni. (Yes. 13:9-11; Yoel 2:1, 30, 31) Te mɛi baafee amɛnii yɛ nibii ni amɛbaana lɛ ahe amɛhã tɛŋŋ? Amɛhe ‘baafi amɛ’ akɛni ‘amɛbaafee yeyeeye’ loo amɛnáŋ tsɔmɔhe lɛ hewɔ. (Luka 21:25; Zef. 1:17) Hɛɛ, ‘nɔ baanyɔnyɔi’ Nyɔŋmɔ Maŋtsɛyeli lɛ henyɛlɔi lɛ anɔ—‘kɛjɛ maŋtsɛmɛi anɔ kɛyashi nyɔji anɔ’—“yɛ gbeyei kɛ nibii ní baa je lɛŋ lɛ agbɛkwɛmɔ hewɔ,” ni amɛbaajo foi kɛyatao teemɔhe. Kɛ̃lɛ, amɛnaŋ teemɔhe ko ni yɔɔ shweshweeshwe ni baanyɛ ehã amɛye amɛhe kɛjɛ wɔ-Maŋtsɛ lɛ mlifu lɛ naa.—Luka 21:26; 23:30; Kpoj. 6:15-17.\n10. Mɛɛ kojomɔ Yesu baatsu he nii, ni te Nyɔŋmɔ Maŋtsɛyeli lɛ sɛɛfilɔi kɛ ehenyɛlɔi lɛ baafee amɛnii yɛ he amɛhã tɛŋŋ?\n10 Gwaŋtɛŋi kɛ abotiai lɛ amligbalamɔ. No beaŋ lɛ, abaahã Nyɔŋmɔ Maŋtsɛyeli lɛ henyɛlɔi lɛ ana nɔ ko ni baawo amɛhejaramɔ lɛ mli wu. Yesu kɛɛ akɛ: “Amɛbaana gbɔmɔ Bi lɛ akɛ eeba yɛ atatui lɛ amli kɛ hewalɛ kɛ anunyam babaoo.” (Mar. 13:26) Ŋwɛi hewalɛ ni abaajie atsɔɔ nɛɛ baafee okadi ni tsɔɔ akɛ Yesu eba koni ebagbala gbɔmɛi amli tamɔ agbalaa gwaŋtɛŋi kɛ abotiai amli lɛ. Yɛ gbalɛ nɛɛ nɔŋŋ fã ko ni kɔɔ naagbee gbii lɛ ahe lɛ mli lɛ, Yesu tsɔɔ kojomɔ ni baaya nɔ nakai beaŋ lɛ mli fitsofitso. Wɔnaa nakai sane lɛ yɛ abɛbua ni kɔɔ gwaŋtɛŋi kɛ abotiai lɛ ahe lɛ mli. (Kanemɔ Mateo 25:31-33, 46.) Yɛ kojomɔ lɛ mli lɛ, abaabu Nyɔŋmɔ Maŋtsɛyeli lɛ sɛɛfilɔi anɔkwafoi lɛ akɛ “gwaŋtɛŋi”, ni ‘amɛbaahole amɛyitsei anɔ amɛkwɛ ŋwɛi’ ejaakɛ amɛbaayɔse akɛ ‘amɛkpɔmɔ lɛ miibɛŋkɛ.’ (Luka 21:28) Kɛ̃lɛ, abaabu Maŋtsɛyeli lɛ henyɛlɔi lɛ akɛ “abotiai,” ni “amɛbaawo yara” ejaakɛ amɛbaayɔse akɛ ‘naanɔ hiɛkpãtamɔ’ ji nɔ ni mɛɔ amɛ.—Mat. 24:30; Kpoj. 1:7.\n11. Mɛni esa akɛ wɔhã ehi wɔjwɛŋmɔŋ be ni wɔsusuɔ shihilɛi ni baaba lɛ ahe lɛ?\n11 Be ni Yesu ekojo “jeŋmaji lɛ fɛɛ” egbe naa lɛ, nibii babaoo ni sa kadimɔ waa baakã he aya nɔ dani Harmagedon ta lɛ baaje shishi. (Mat. 25:32) Wɔbaasusu nibii nɛɛ ateŋ enyɔ ahe: tutuamɔ ni Gog kɛbaaba lɛ, kɛ mɛi ni afɔ amɛ mu lɛ anaabuamɔ. Be ni wɔsusuɔ nakai shihilɛi ni baaba lɛ ahe lɛ, esa akɛ wɔhã ehi wɔjwɛŋmɔŋ akɛ Nyɔŋmɔ Wiemɔ lɛ etsɔɔɔ be tuuntu ni nibii nɛɛ baaba. Anɔkwa, etamɔ nɔ ni eko baanina eko.\n12. Mɛɛ tutuamɔ ni naa wa Satan kɛbaaba Maŋtsɛyeli lɛ nɔ?\n12 Naagbee tutuamɔ ni naa wa waa. Gog ni jɛ Magog lɛ baatutua mɛi ni afɔ amɛ mu lɛ ateŋ mɛi ni eshwɛ lɛ, kɛ amɛnyɛmimɛi ni ji tooi krokomɛi lɛ. (Kanemɔ Ezekiel 38:2, 11.) Tutuamɔ nɛɛ baafee tai ni Satan kɛ mɛi ni afɔ amɛ mu lɛ ewuu kɛjɛ be ni ashɛ lɛ afɔ shikpɔŋ nɛɛ nɔ lɛ amli naagbee nɔ kwraa. (Kpoj. 12:7-9, 17) Titri lɛ, kɛjɛ be ni abɔi mɛi ni afɔ amɛ mu lɛ anaabuamɔ kɛ Kristofoi asafo ni ato shishi ekoŋŋ lɛ mli woo nɛɛ, Satan eka shii abɔ koni efite amɛmumɔŋ shweremɔ lɛ—shi, eyeko omanye kwraa. (Mat. 13:30) Kɛ̃lɛ, be ni akpãta amale jamɔ gbɛjianɔtoi lɛ fɛɛ hiɛ agbe naa, ni shihilɛ lɛ ebafee oookɛɛ Nyɔŋmɔ webii lɛ ‘bɛ gbogboi, ní amɛbɛ agbó sɛɛ adabaŋi loo agbói hu lɛ,’ Satan baasusu akɛ ehe ejɔ ehã lɛ. Ebaawo ewebii lɛ ayiŋ koni amɛkɛ amɛhewalɛ kɛ nyɛmɔi fɛɛ afã ta ashi Maŋtsɛyeli lɛ sɛɛfilɔi lɛ.\n13. Mɛni Yehowa baafee kɛbu ewebii lɛ ahe?\n13 Ezekiel tsɔɔ nɔ ni baaba lɛ mli. Gbalɛ lɛ wie yɛ Gog he akɛ: ‘Obaajɛ ojɛɛhe lɛ yɛ kooyigbɛ tɔ̃ɔ oba, bo kɛ majimaji babaoo ní fata ohe, ní amɛ fɛɛ kwa amɛtara okpɔŋɔi anɔ lɛ, asafo babaoo kɛ ta ní wa. Ni ooofã kɛaaba mimaŋ Israel nɔ, tamɔ atatu ní baaha shikpɔŋ lɛ nɔ.’ (Ezek. 38:15, 16) Mɛni Yehowa baafee yɛ tutuamɔ ni tamɔ nɔ ni anyɛŋ naa atsĩ nɛɛ he? Yehowa kɛɛ: ‘Mimli baawo la waa diɛŋtsɛ. Ni matsɛ klante kɛaaba enɔ.’ (Ezek. 38:18, 21; kanemɔ Zakaria 2:8.) Yehowa baadamɔ mli ehã etsuji ni yɔɔ shikpɔŋ lɛ nɔ lɛ kɛfã amɛhe. Enɛ baafee Harmagedon ta lɛ.\n14, 15. Mɛɛ shihilɛ ko hu ni sa kadimɔ waa baaba be ni Satan eje enaagbee tutuamɔ ni naa wa lɛ shishi?\n14 Dani wɔbaatsa nɔ wɔsusu bɔ ni Yehowa baafee efã ewebii lɛ ahe yɛ Harmagedon ta lɛ mli lɛ he lɛ, hã wɔŋmɛ wɔtsui shi fioo kɛsusu shihilɛ ko hu ni sa kadimɔ waa ni baa lɛ he. Shihilɛ nɛɛ baaba be ni naagbee tutuamɔ ni Satan kɛ ehewalɛ kɛ enyɛmɔ fɛɛ baatsu he nii lɛ eje shishi, ní Yehowa hu ebɔi ewebii lɛ ahe fãmɔ yɛ Harmagedon lɛ mli. Taakɛ wɔna yɛ kuku 11 lɛ mli lɛ, shihilɛ ni ji enyɔ lɛ ji mɛi ni afɔ amɛ mu lɛ ateŋ mɛi ni eshwɛ lɛ anaabuamɔ.\n15 Mɛi ni afɔ amɛ mu lɛ anaabuamɔ. Mateo kɛ Marko fɛɛ ŋmala sane ni Yesu wie yɛ ‘mɛi ni ahala’—Kristofoi ni akɛ mumɔ efɔ amɛ mu—lɛ ahe akɛ efata nibii ni baaba dani Harmagedon aje shishi lɛ ahe. (Kwɛmɔ kuku 7 lɛ.) Yesu wie lɛ diɛŋtsɛ ehe akɛ Maŋtsɛ, ni egba akɛ: ‘Kɛkɛ lɛ, ebaatsu ebɔfoi lɛ, ni amɛaabua ehalamɔ bii lɛ anaa kɛaajɛ kɔɔyɔi ejwɛ lɛ nɔ, kɛjɛ shikpɔŋ naagbeehe kɛyashi ŋwɛi naagbeehe.’ (Mar. 13:27; Mat. 24:31) Mɛɛ naabuamɔ nifeemɔ Yesu wieɔ he lɛ? Jeee Kristofoi ni afɔ amɛ mu lɛ ateŋ mɛi ni eshwɛ lɛ anaasɔomɔ ni baaba nɔŋŋ dani amanehulu babaoo lɛ baaje shishi lɛ he ewieɔ lɛ. (Kpoj. 7:1-3) No najiaŋ lɛ, Yesu miitsɔɔ shihilɛ ko ni baaya nɔ yɛ amanehulu babaoo ni kã wɔhiɛ lɛ mli. Belɛ, etamɔ nɔ ni abaabua mɛi ni afɔ amɛ mu ni yɔɔ shikpɔŋ lɛ nɔ lolo lɛ anaa kɛya ŋwɛi be ni Satan eje shishi ekɛ enaagbee tutuamɔ ni naa wa lɛ baa Nyɔŋmɔ webii lɛ anɔ lɛ.\n16. Mɛɛ gbɛfaŋnɔ mɛi ni afɔ amɛ mu ni atee amɛ shi lɛ baaná yɛ Harmagedon ta lɛ mli?\n16 Te shwɛɛnii ni afɔ amɛ mu lɛ anaabuamɔ lɛ kɔɔ shihilɛ ni baanyiɛ sɛɛ kɛba, ni ji Harmagedon lɛ he ehãa tɛŋŋ? Be ni naabuamɔ nɛɛ baaje shishi lɛ tsɔɔ akɛ mɛi ni afɔ amɛ mu lɛ fɛɛ baaya ŋwɛi dani Nyɔŋmɔ ta ni ji Harmagedon lɛ baaje shishi. Be ni mɛi 144,000 lɛ eyafata Kristo he yɛ ŋwɛi kɛmiiye nɔ lɛ, abaahã amɛ hegbɛ koni amɛfata Yesu he ni amɛkɛ “dadetso” baakpãta Nyɔŋmɔ Maŋtsɛyeli lɛ henyɛlɔi lɛ fɛɛ ahiɛ. (Kpoj. 2:26, 27) Kɛkɛ lɛ, mɛi ni afɔ amɛ mu ni atee amɛ shi lɛ baafata ŋwɛi bɔfoi hewalɔi lɛ ahe kɛnyiɛ Kristo, Maŋtsɛ Tai Atsɛ lɛ sɛɛ kɛyanina henyɛlɔi, “ta asafo kpele”, ni eke yuu kɛyaatutua Yehowa webii ni amɛkɛ amɛhiɛ eka amɛ lɛ. (Ezek. 38:15) Kɛ́ ta ni naa wa nɛɛ je shishi nɔŋŋ lɛ, belɛ Harmagedon ta lɛ ebɔi ji no!—Kpoj. 16:16.\nBe ni Amanehulu Babaoo lɛ Miiba Naagbee Kwraa\nHarmagedon ta lɛ eje shishi!\n17. Mɛni baaba “abotiai” lɛ anɔ yɛ Harmagedon?\n17 Atsu kojomɔ lɛ he nii. Harmagedon ta lɛ baafee amanehulu kpeteŋkpele lɛ naagbee fã kwraa. Nakai be lɛ mli lɛ, akɛ sɔ̃ kroko hu baafata Yesu sɔ̃i lɛ ahe. Yɛ enitsumɔ akɛ “jeŋmaji lɛ fɛɛ” a-Kojolɔ lɛ sɛɛ lɛ, ebaatsɔ Blafo hu ní baakpãta jeŋmaji lɛ, ni ji mɛi ni mra mli lɛ ekojo amɛ akɛ “abotiai” lɛ ahiɛ. (Mat. 25:32, 33) Wɔ-Maŋtsɛ lɛ kɛ ‘tsi ní naa ba baatswia jeŋmaji abii lɛ anii.’ Hɛɛ, mɛi fɛɛ ni feɔ amɛnii tamɔ abotiai—kɛjɛ “maŋtsɛmɛi” anɔ kɛyashi “nyɔji” anɔ—lɛ ‘baaná naanɔ hiɛkpãtamɔ.’—Kpoj. 19:15, 18; Mat. 25:46.\n18. (a) Mɛɛ gbɛ nɔ nibii baatsake kwraa kɛhã “gwaŋtɛŋi” lɛ? (b) Mɛni Yesu baafee kɛgbe ekunimyeli lɛ naa?\n18 Kwɛ bɔ ni nibii ebatsake kwraa kɛhã mɛi ni Yesu kojo amɛ akɛ “gwaŋtɛŋi,” ni ji mɛi kpakpai lɛ! Nɔ najiaŋ ni kulɛ Satan kɛ eta asafo kpele, ni ji “abotiai” lɛ aaanaanaa “gwaŋtɛŋi” lɛ anɔ lɛ, “asafo babaoo” nɛɛ ni shihilɛ bafee tamɔ nɔ ni amɛbɛ hebuu ko kwraa lɛ baaje henyɛlɔ lɛ tutuamɔ lɛ mli sɔkee, ni ‘amɛbaaje amanehulu kpeteŋkpele lɛ hu mli.’ (Kpoj. 7:9, 14) Kɛkɛ lɛ, be ni Yesu eye adesai fɛɛ ni teɔ shi amɛwoɔ Nyɔŋmɔ Maŋtsɛyeli lɛ anɔ kunim, ni ejie amɛ yɛ shihilɛ mli egbe naa lɛ, ebaashɛ Satan kɛ edaimonioi lɛ ewo bu kwɔŋkwɔŋ lɛ mli. Jɛmɛ lɛ, amɛbaayaje shihilɛ ni tamɔ gbele mli, amɛnyɛŋ nɔ kwraa amɛfee, ni amɛbaahi jɛmɛ afii akpe.—Kanemɔ Kpojiemɔ 6:2; 20:1-3.\nNɔ ni Esa akɛ Wɔfee Kɛsaa Wɔhe Wɔto\n19, 20. Te wɔbaafee tɛŋŋ wɔkɛ saji ni yɔɔ Yesaia 26:20 kɛ 30:21 mli nikasemɔi lɛ atsu nii?\n19 Mɛni esa akɛ wɔfee kɛsaa wɔhe wɔto gbeyei nibii ni baaba nɛɛ? Afii komɛi ni eho lɛ, Buu-Mɔɔ lɛ wie akɛ: “Kɛ́ mɔ ko baaná yibaamɔ lɛ, edamɔ toiboo ni ebaafee lɛ nɔ.” Mɛni hewɔ sane nɛɛ ji anɔkwale lɛ? Wɔnaa hetoo lɛ yɛ kɔkɔbɔɔ ko ni Yehowa kɛhã Yudafoi ni yaje nomŋɔɔ mli yɛ blema Babilon lɛ asane lɛ mli. Yehowa gba fɔ̃ shi akɛ abaakpãta Babilon hiɛ, shi mɛni ehe bahia ni Nyɔŋmɔ webii lɛ afee kɛsaa amɛhe amɛto shihilɛ ni no mli lɛ ekã amɛhiɛ lɛ? Yehowa kɛɛ akɛ: “Mimaŋbii, nyɛbaa! Mimaŋbii, nyɛbotea nyɛpiai amli, ní nyɛŋamɔa nyɛshinai lɛ nyɛwoa nyɛyi. Nyɛtea nyɛhe hiŋmɛitswaa fioo ko kɛyashi Nyɔŋmɔ mlifu lɛ sɛɛ aaafo.” (Yes. 26:20, Ga Biblia hee) Kadimɔ feemɔ wiemɔi ni yɔɔ ŋmalɛ nɛɛ mli lɛ: “nyɛbaa,” “nyɛbotea,” “nyɛŋamɔa,” “nyɛtea”—amɛteŋ eko fɛɛ eko he hiaa waa ni biɔ ni atsu he nii; amɛji fãmɔi. Ekã shi faŋŋ akɛ, Yudafoi ni ye famɔi nɛɛ anɔ lɛ bote amɛshĩai lɛ amli, amɛtsi amɛhe kwraa yɛ asraafoi ni wuɔ ta yɛ gbɛjegbɛi lɛ anɔ lɛ ahe. No hewɔ lɛ, abaa amɛyi akɛni amɛbo Yehowa gbɛtsɔɔmɔi lɛ atoi lɛ hewɔ. *\n20 Mɛni wɔkaseɔ yɛ mli? Taakɛ eji yɛ Nyɔŋmɔ tsuji nɛɛ ni hi shi yɛ blema lɛ agbɛfaŋ lɛ, kɛ́ abaabaa wɔyi yɛ shihilɛi ni kã wɔhiɛ nɛɛ amli lɛ, ebaadamɔ toiboo ni wɔfeɔ wɔhãa Yehowa gbɛtsɔɔmɔi lɛ anɔ. (Yes. 30:21) Atsɔɔ asafo lɛ gbɛjianɔtoo lɛ nɔ akɛ gbɛtsɔɔmɔi nɛɛ hãa wɔ. No hewɔ lɛ, ehe baahia ni wɔkase bɔ ni ajɛɔ tsuiŋ fɛɛ ayeɔ gbɛtsɔɔmɔi ni akɛhãa wɔ lɛ anɔ. (1 Yoh. 5:3) Kɛ́ wɔfee nakai ŋmɛnɛ lɛ, ebafee mlɛo kɛhã wɔ akɛ wɔkɛ gbɛtsɔɔmɔi ni akɛbaahã wɔ wɔsɛɛ lɛ baatsu nii, ni no baahã wɔná wɔ-Tsɛ, Yehowa, kɛ wɔ-Maŋtsɛ, Yesu hebuu. (Zef. 2:3) Nakai hebuu lɛ baaŋmɛ wɔ gbɛ koni wɔna gbɛ nɔ ni Nyɔŋmɔ Maŋtsɛyeli lɛ baatsɔ ejie ehenyɛlɔi lɛ kɛje shihilɛ mli kwraa. Mɛɛ shihilɛ ko ni hiɛ kpaŋ nɔ po enɛ baaji nɛkɛ!\n^ kk. 6 Etamɔ nɔ ni nilee yɛ mli akɛ wɔbaakɛɛ akɛ “Babilon Kpeteŋkpele lɛ” hiɛkpãtamɔ lɛ kɔɔ jamɔ gbɛjianɔtoi ahiɛkpãtamɔ he titri, jeee jamɔŋ bii fɛɛ ahiɛkpãtamɔ. No hewɔ lɛ, mɛi ni kulɛ amɛkɛ Babilon bɔɔ lɛ ateŋ mɛi saŋŋ baaje nakai hiɛkpãtamɔ lɛ mli, ni kɛhooo kwraa lɛ amɛbaabɔ mɔdɛŋ amɛtsi amɛhe yɛ jamɔ he yɛ faŋŋ mli, taakɛ atsɔɔ yɛ Zakaria 13:4-6 lɛ.\n^ kk. 19 Kɛ́ ootao enɛ he saji krokomɛi lɛ, kwɛmɔ wolo ni ji Yesaia Gbalɛ Lɛ—La Kɛha Adesai Fɛɛ I, baafa 282-283.\nTe nibii ni Maŋtsɛyeli lɛ etsu ni wɔsusu he yɛ wolo nɛɛ mli lɛ ateŋ nɔ ni ewaje ohemɔkɛyeli waa lɛ?\nTsɔɔmɔ nibii ni kã wɔhiɛ lɛ ekomɛi.\nMɛɛ gbɛ nɔ wɔ-Maŋtsɛ lɛ baatsɔ ebu wɔhe dani Harmagedon aba kɛ be ni Harmagedon eba lɛ?\nMɛni wɔbaafee kɛsaa wɔhe wɔto nibii ni baaba lɛ?\nNƆ NI KÃ WƆHIƐ KPAAKPA NI BAABA\nDani Maŋtsɛyeli lɛ baaba ni ebakpãta ehenyɛlɔi lɛ ahiɛ lɛ, nibii komɛi ni sa kadimɔ waa baaya nɔ. Nyɔŋmɔ Wiemɔ lɛ hãa wɔnaa nibii ni kã wɔhiɛ\n(Kwɛmɔ kuku 2 lɛ)\nBE SƐƐKƐLƐ KO NI ALEEE LƐ SHISHIJEE\nNibii ni Baatsɔ Amanehulu Babaoo lɛ Hiɛ\nAmɛbaakɛɛ akɛ toiŋjɔlɛ kɛ shweshweeshwe yɛ\n(Kwɛmɔ kuku 3, 4 lɛ)\nMɛi ni afɔ amɛ mu lɛ ateŋ shwɛɛnii lɛ anaasɔomɔ kwraa\n(Kwɛmɔ kuku 15 lɛ)\n(Kwɛmɔ kuku 5, 6 lɛ)\nAbaafo tutuamɔ lɛ nɔ\n(Kwɛmɔ kuku 7 lɛ)\nNibii ni Baatsɔ Harmagedon Hiɛ\nNibii ni baaya nɔ yɛ ŋwɛi\n(Kwɛmɔ kuku 9 lɛ)\nAbaakojo gwaŋtɛŋi kɛ abotiai lɛ\n(Kwɛmɔ kuku 10 lɛ)\nTutuamɔ ni Gog ni jɛ Magog lɛ kɛbaaba\n(Kwɛmɔ kuku 12-14 lɛ)\nAbaabua mɛi ni afɔ amɛ mu lɛ ateŋ shwɛɛnii lɛ anaa kɛya ŋwɛi\nYehowa baatsu e-Maŋtsɛ lɛ koni ebafã anɔkwafoi fɛɛ ahe\n(Kwɛmɔ kuku 13, 16-18 lɛ)\n(Mat. 25:46; Kpoj. 16:16)\n(Kwɛmɔ kuku 16, 17 lɛ)\nTe aaafee tɛŋŋ ni “toiŋjɔlɛ Nyɔŋmɔ” aaawu tai lɛ?\nMɛni ji hebuu jɔɔ lɛ, ni te Yehowa webii aaafee tɛŋŋ amɛhi jɛmɛ kɛha hebuu lɛ\nMɛɛ gbɛ nɔ Hezekia, Yesaia, Mika, kɛ Yerusalem lumɛi lɛ ha ana akɛ amɛji tookwɛlɔi kpakpai? Ŋmɛnɛ lɛ, namɛi ji nɔkwɛlɔi kpawo kɛ lumɛi kpaanyɔ lɛ?